text:
ISYAKA RIHARANIRA DEMOKARASI NO KURENGERA IBIDUKIKIJE MU RWANDA-DGPR
GAHUNDA POLITIKI 2017-2024
KU NYUNGU RUSANGE N’EJO HAZAZA HEZA
Twebwe abaharanira demokarasi no kurengera ibidukikije mu Rwanda, twemera ko:
- Inzira y'ubworoherane n'amahoro n'ubundi buryo bwo gukemura amakimbirane mu mahoro, aribwo buryo bwiza kandi n'inzira nyayo ku bibazo igihugu cyacu gifite;
- Ubutabera nyakuri no guha amahirwe angana kuri buri wese mu gihe hitaweho uruhare n'inshingano za buri wese byaganisha igihugu aheza;
- Demokarasi nyayo ituruka mubyo abenegihugu bashaka, abenegihugu bose bakagira uruhare mu butegetsi, Guverinoma ikaberaho kunganira abaturage no kubagezaho ibyo bakeneye;
- Ubumwe n'ubwiyunge bw'abanyarwanda bugomba gushyirwa imbere, ivangura n'amacakubiri bikamaganwa;
- Guteza imbere ubuhinzi. Leta igomba gutera inkunga abahinzi mu buryo bunyuranye kugirango ibiciro by’ibihingwa bigabanuke kandi bishobore guhura n’ubushobozi bw’abaturage;
- Guverinoma yagombye gufata ingamba zikomeye mu kurenganura abarengana, abatagira kirengera mu gihugu cyacu;
- Guverinoma yagombye kureba inshingano zayo mu bijyanye n' imisoro, ikagabanuka, kandi Leta ikirinda isesagura ry'umutungo w'Igihugu;
- Nta muntu ugomba kujya hejuru y'amategeko kandi abenegihugu bose bagomba guhabwa agaciro kamwe mu gihugu cyabo;
- Guverinoma igomba kwita ku nshingano zayo mu kurinda uburenganzira bw'ibanze bwa muntu harimo ubusugire bwo kubaho, kwishyira ukizana, uburenganzira ku mahuriro ya politiki no kuganirira hamwe mu mahoro, gutanga ibitekerezo nta bwoba, kwidagadura, gusenga no kugera ku munezero;
- Uburenganzira ntayegayezwa bwa muntu yabwiherewe n'Imana.
- 1. UBUTABERA
1.1 UBUTABERA MURI RUSANGE
1.1.1 UKO BIMEZE UBU
Iyo urebye ubutabera muri iki gihe haribyakozwe ariko inzira iracyari ndende, aho nubu hari abantu bafunzwe nta madosiye, abantu bafungiwe mu byitwaTransit Centers urugero; ahiswe kwa Kabuga, i Gikondo, usanga bari mubuzima bubi abantu bahamaze igihe kirekire nta madosiye abafunga; haracyari n’abasivili bagifungirwa mu bigo bya gisilikare nta madosiye.
Kubijyanye n’uburyo bwo gutanga ibirego, abaturage biracyabagora kubera ko ibirego bitangwa mu buryo bw’ikoranabuhanga (iecms,efs) kandi internet iri mu mijyi gusa.
Serivise yiswe IREMBO aho kugabanya ibibazo no kwihutisha serivise ahubwo yabisubije inyuma mu gihe umuturage yishyuriraga kuri Banki akajyana urupapuro yishyuriyeho (bordereau) agahita abona serivise bitamuruhije, ubu bimusaba gusiragira abanza kujya ku irembo akishyura serivise bamuhaye,agasubira kuri banki nyuma akajya kurukiko.
Igihembo cya avoka cyarazamuwe kigirwa 500.000frw kimwe n’icyabahesha b’inkiko b’umwuga. Ayo mafaranga ni menshi kubaturage, ntawabasha kuyigondera, bityo izo serivise zikaba ari intambamyi mu butabera.
Hari n’ikibazo cy’abacamanza bacye aho umucamanza umwe aca urubanza wenyine ibi nabyo biteye impungenge kuko umuntu umwe ashobora kukwica cyangwa akagukiza.
Hari ikibazo gikomeye ubu mu Rwanda aho nta rukiko rushinzwe kurinda iremezo ry’Itegekonshinga ku buryo urukiko rw’ikirenga rwahawe ububasha buciriritse mu kurinda no kurengera Itegeko Nshinga akaba ari inzitizi mu butabera.
Tugiye mu bugenzacyaha, kugezubu abantu benshi barundwa muri za gereza zidafite ubushobozi bwo kubashyira hamwe bigakorwa nta bushishozi cyangwa ubucukumbuzi kandi ugasanga iminsi itanu yahawe ubugenzacyaha ari myinshi yo gufunga umuntu dore ko usanga benshi baba bafungiwe amakosa mbonezamubano (caisse civil) cyangwa, munyumvishirize
Hari na gereza zo mu mirenge zitazwi aho usanga Umunyamabanga Nshingwabikorwa w’Akagali, cyangwa w’ Umurenge na DASSO haraho bagifungira abaturage muri izo gereza zitemewe n’amategeko kandi umuntu akahamara iminsi myinshi atarashyikirizwa polisi.
Hari ikindi kibazo cyo kwirukana abayobozi b’inzego z’ibanze mu buryo butanyuze mu mategeko ibyo bise kwegura ku bushake; iki kibazo kimaze kuba agatereranzamba kuburyo harimo akarengane gakomeye kandi bikaba bikorwa mu buryo bw’iterabwoba aho abakozi benshi beguzwa baba bahamagajwe n’Umuyobozi w’Akarere ko baje mu nama bakagenda bahamagara buri wese bakamubwira amakosa ye barangiza bakamuha urupapuro rwanditswe kandi rwateguwe mu izina ry’umukozi bakamuhatira kurusinya ngo yegure, bikaba bidahuye n’ubutabera twifuza.
Hari n’abayobozi bashora Leta mu manza bikaba byarabaye indirimbo ariko ntibibonerwe umuti.
1.1.2 IBYO TUZAKORA
- Tuzaharanira ko u Rwanda ruba igihugu cyubahiriza amategeko, uburenganzira bwa muntu, amategeko mpuzamahanga ndetse no kugira ubutabera busesuye kuri bose ;
- Tuzaharanira ko urukiko rugira ubudahangarwa dukureho itegeko ritanga uburenganzira bwo kujuririra ibyemezo byarwo kurwego rw’umuvunyi ;
- Ku bijyanye n’ifunga n’ifungurwa, tuzashyiraho amategeko anoze habe hari ibihamya bihagije by’ukekwaho icyaha atarugupfa kuroha abantu mu buroko ;
- Tuzakora ibarura ry’ahantu hafungirwa abantu (cashots identifiés) zizwi kandi zujuje ibyangombwa byose, izitemewe n‘amategeko zifungwe ;
- Tuzashyiraho gahunda yo kurwanya umwanda muri za gereza kuko ariwo uzana ibiheri, inda n’ibindi ;
- Tuzashyira imbaraga mu kwihutisha amadosiye y’abakekwaho ibyaha no gutanga ubwisanzure bwuzuye ku bacamanza mu guca imanza za politiki ;
- Ku bijyanye n’itangwa ry’ibirego bishingiye ku ikoranabuhanga, tuzashyira ICT CENTER muri buri murenge kuburyo serIvise zizegerezwa abaturage kandi hajyeho abakozi babishoboye bo gufasha abaturage muri iyo mirimo,
- Ku bijyanye n’itegeko Nshinga ry’u Rwanda, hazashirwaho urukiko rushinzwe kurinda iremezo ry’Itegeko Nshinga (Constitutional Court),
- Ibihembo by’abunganizi mu mategeko ndetse n’abahesha b’inkiko, amafaranga itegeko ribagenera azagabanywa ahere ku 150.000 kugeza kubihumbi 500.0000 hashingiwe kubushobozi bw’umuturage n’ingano y’ibiregerwa bityo abunganizi mu by’amategeko (Avoka) bagabanyirizwe imisoro batanga mu rugaga rwabo (Bareau)kugira ngo babashe gutanga serivise nziza ku baturage,
- Tuzongera umubare w’abahesha b’inkiko ndetse tunabafashe gukora kinyamwuga.
- Tuzashyiraho amategeko yongerera abunganizi mu mategeko ubundi bubasha bwo gukora imwe mu mirimo yakorwaga na ba Noteri mu rwego rwo kugabanya urujya n’uruza rw’abirirwa kwa ba Noteri batonze imirongo,
- Ku rwego rw’Akagari, tuzashyiraho noteri mu rwego rwo kwegereza abaturage iyo serivise,
- Tuzashyiraho itegeko rivugurura ububasha bw’abahesha b’inkiko b’umwuga buha ubuyobozi bw’inzego z’ibanze ububasha bwo gukurikirana irangizwa ry’imanza zikorwa n’abahesha b’inkiko b’umwuga kugira ngo hakumirwe amakosa bajya bakora yo gukandamiza abaturage bitwaje ububasha bafite, aho usanga nk’inzu ifite agaciro kanini bakayiha agaciro gato,
- Tuzashyiraho politiki yo gukuraho amagereza yo ku mirenge, abanyamabanga nshingwabikorwa b’imirenge n’urwego rwa ba DASSO bafunga abaturage bidakurikije amategeko babihanirwe.
- Mu rwego rwo kubirandura burundu kandi tuzashyiraho sitasiyo za polisi kuri buri murenge, cyane cyane mu byaro.
- Ikijyanye no kweguzwa kw’Abayobozi kwa buri munsi, aho usanga mu Karere kamwe abakozi nka 20 beguriye umunsi umwe, ukibaza ukuntu abantu 20 bahuriza hamwe umugambi wo kureka akazi ku italiki imwe, n’isaha imwe. Ugasanga byose biterwa n’ingaruka z’amakosa aba yarakozwe mu itangwa ry’akazi, harimo n’icyenewabo. Mu rwego rwo kubikemura, tuzashyiraho umurongo ngenderwaho mu itangwa ry’akazi, aho buri wese akora ikizamini cy’akazi kuburyo bunoze hatarimo akarengane n’amaranga mutima ya politiki,
- Ku bijyanye n’umukozi wa Leta wakoze amakosa, tuzakora ku buryobigomba guca mu nzira z’amategeko agenga umurimo mu Rwanda.
- Tuzongera imbaraga gahunda yo kurwanya ruswa ndetse tuyice burundu mu Rwanda dushyiraho ikigo cyihariye gishinzwe kurwanya ruswa.
- 2. KURWANYA JENOSIDE
2.1 UKO BIMEZE UBU
Kurwanya jenoside: harakazi kakozwe, ariko haracyari imanza na nubu zaciwe na gacaca zitararangizwa. Kuba hari abakoze jenoside bakidegengembya mu mahanga ndetse hakaba hakirangwa ingengabitekerezo ya jenoside hamwe na hamwe.
2.2 IBYO TUZAKORA
- Tuzashyira imbaraga mu kwihutisha amadosiye y’abacyekwaho jenoside bakidengembya mu mahanga hongerwe umubare w’impapuro zibashakisha (avis de recherche) mu rwego mpuzamahanga,
- Kubufatanye na CNLG tuzashyiraho uburyo bwihuse, hakoreshejwe ikoranabuhanga, kubantu bakatiwe n’inkiko gacaca basabye gusubirishamo izo manza ku bataranyuzwe n’imyanzuro y’Inkiko Gacaca kandi n’itegeko ribigena rirusheho kunozwa.
- Ku bijyanye n’ingengabitekerezo ya jenoside, hazashirwaho imbaraga mu gushishikariza inzego zitandukanye n’amashyirahamwe hatangwa ibiganiro mu rwego rwo kurwanya ingengabitekerezo ya jenoside, hongerwe n’ibitabo by’amateka y’uRwanda asobanutse byigisha uburere mboneragihugu.
- 3. UBURENGANZIRA BWA MUNTU
3.1 UKO BIMEZE UBU
Kuba mu magereza y’u Rwanda huzuyemo abafungwa benshi cyane kandi umubare ugasanga wiyongera, aho usanga gereza yagenewe abantu 5000 irimo ibihumbi 15.000;
Ikindi kibazo, usanga umugororwa wo muri Gasabo ajya gufungirwa i Huye, bikagora umuryango we gukurikirana ubuzima bwe_binyuranye n’amahame yo gufungira hafi y’umuryango;
Haracyari ikibazo cy’ubwisanzure mu gutanga ibitekerezo bya Politiki mu Rwanda, aho usanga abantu batinya kuvuga ibyo batekereza kandi hari imbogamizi zo kwishyira no kwizana ndese n’ubwisanzure bw’itangazamakuru.
Kuba Leta yivanga mu miyoborere y’imiryango iharanira uburenganzira bwa muntu bityo bikabangamira ubwisanzure mu mikorere yayo.
3.2 IBYO TUZAKORA
- Mu rwego rwo kugabanya ubucucike mu magereza tuzongera aho TIG zikorerwa muri buri Karere, tuzashyiraho itegeko ry’uko abahamijwe n’inkiko kubyaha bito bajya bakora ibihano nsimburagifungo cyangwa bagatanga ingwate z’amafaranga nkuko mu bihugu byateye imbere bikorwa. Iyi politike ikazagabanya umubare mwinshi mu magereza.
- Tuzashyiraho kandi ibigo byinshi ngororamuco bizajya bitanga n’ubumenyi-ngiro kubabirimo hajyeho ikigo cy’igihugu kibishinzwe dore ko byagaragaye ko ikigo cy’ i WAWA kidahagije kandi nabaharangije ntibakurikiranwa kuburyo bukwiye.
- Ku bijyanye n’ubwisanzure mu gutanga ibitekerezo, tuzashyiraho uburyo buhamye bwo kwisanzura mu gutanga ibitekerezo no kuvuga icyo ushaka, ariko hirindwa imvugo zishora abantu mu macakubiri.
- Tuzashyigikira itangazamakuru ryigenga, rihabwe ubushobozi ndetse habeho isaranganywa ry’amasoko ya Leta mu bijyanye no kwamamaza, hashyirweho gahunda zifasha itangazamakuru ryigenga mu iterambere hanatangwa ubwisanzure mu gutangaza inkuru mu bwisanzure, hakorwe n’amavugururwa agenga itangazamakuru.
- Tuzongerera komisiyo y’uburenganzira bwa muntu ubushobozi ndetse n’abakozi.
- Tuzarwanya ruswa n’akarengane mu nzego zitandukanye, ndetse duharanira ko itegeko rishingiye ku ifunga n’ifungurwa ryubahirizwa mu gihugu.
- Kubijyanye no gusiragiza abafungwa, tuzashyiraho umurongo unoze wo kwegereza umugororwa gereza yegeranye n’umuryango we kandi kubahanishijwe ibyaha bidakomeye bazajya bahabwa umwanya wisanzuye wo gusurwa n’imiryango yabo.
- Tuzashyiraho itegeko ry’uko ku bagororwa bageze mu zabukuru n’abandi bafite indwara zidakira hazajya hakorwa amajonjora bitewe nuko bitwaye mu gihano bakatiwe kandi bakaba baramaze kwicuza icyaha barekurwa by’agateganyo bakarangiriza mu miryango yabo igihano gisubitse.
- Tuzaharanira ko haba ubwisanzure mu mikorere y’imiryango itegamiye kuri Leta igamije uburenganzira bwa muntu, hashyirweho na gahunda yo kuyongerera ubushobozi.
- 4. IMIYOBORERE MYIZA
4.1 IMIYOBORERE MURI RUSANGE
4.2 UKO BIMEZE UBU
Gahunda za Leta zigwa gitumo abaturage hatabayeho kubategura (mobilization). Urugero: mutuelle de santé aho nanubu abaturage bacibwa mu masoko n’ahandi bashaka kubona service ngo ntibafite mutuelle bakamburwa imitungo yimukanwa ku mbaraga kandi umutungo w’umuntu ari ntavogerwa, gahunda y’imihigo iri mumagambo kuburyo ushaka resultat ukayibura,itotezwa ry’abazunguzayi ritarabonerwa umuti aho gushaka igisubizo ahubwo hagashakwa imyanzuro ikakaye yo kubahutaza, aho abanyarwanda bamwe bahabwa serivise hashingiwe ku ishyaka barimo.
Akagali ariko gafite abakozi bake badafite ubushobozi, aho inzego zibanze zitihagije mu gufata ibyemezo bireba abaturage bitemejwe n’inzego z’umutekano.
Kuba mu itorero ry’igihugu hamwe na hamwe hakorerwa icengezamatwara ry’Ishyaka riri ku butegetsi.
4.3 ICYO TUZAKORA
- Tuzashyiraho politiki y’imiyoborere ihamye yo kumenyesha abaturage ibigiye kubakorerwa ndetse no kubagisha inama no gufatira hamwe ibyemezo.
- Tuzashyiraho umurongo wo gukura abazunguzayi mu mijyi hashyirwaho ikigega cyo kubaha amahugurwa yo kwihangira imirimo no kubaha inguzanyo kugirango bakore mu buryo butari akajagari babumbirwe mu makoperative y’ubwisungane bahabwe n’ibirango kugirango bakore umurimo utari mu kajagari.
- Tuzashyiraho gahunda inoze y’Itorero ry’Igihugu abarijyamo barijyemo barikunze dore ko nubwo abenshi barijyamo bamwe baba batumva impamvu zaryo kandi tuzashyiraho gahunda ihamye itagize aho ihuriye n’icengezamatwara ry’ishyaka.
- Tuzongerera utugali n’imidugudu ubushobozi kuburyo Akagali kazaba gafite abakozi 4, tuzashakira abayobozi b’utugali imodoka zihendutse mu rwego rwo kwihutisha akazi, abayobozi b’utugali n’imidugudu bahabwe amahugurwa anyuranye. Tuzashyiraho itegeko rivuguruye aho Mayor atagomba kugiraho yivanga mu mashyaka ahubwo arumukemurampaka w’amashyaka kandi hazajye haba amatora aziguye kugirango umuturage atore uwo azi neza ko azamuyobora.
- Tuzashyira kurwego rw’umurenge ikigo gifasha abari n’abagore bahohotewe.
- Tuzateza imbere ubwigenge bwimiryango itegamiye kuri Leta (Civil Society) kandi tunabashishikarize kugira uruhare muri politiki no gukora ubushakashatsi kubijyanye no gutegura imishinga y’amategeko n’ingamba mwiterambere.
- 5. UMUTEKANO N’UBUSUGIRE BW’IGIHUGU
5.1 UKO BIMEZE UBU
Ku bijyanye n’umutekano w’igihugu, haribigomba kunozwa. Kuba hakiri ubushotozi ku mipaka y’uRwanda, kuba buri munsi haraswa abafungwa bagerageje gutoroka abacungagereza, kuba nanubu harabantu baburirwa irengero, ubwicanyi mungo, kuba umushahara w’abapolisi n’abasilikare ukiri hasi cyane ukurikije igiciro cyo ku isoko uko kigenda kizamuka kandi izi nzego zikora akazi kavunanye, ikibazo cy’ubufasha bw’intica ntikize y’ubufasha buhabwa abavuye kurugerero.
5.2 ICYO TUZAKORA
- Nta mutekano, nta majyambere kandi umutekano n’ingenzi mu miyoborere y’igihugu, tuzaharanira kubungabunga ubusugire bw’igihugu.
- Ku bijyanye n’imitwe yitwaje intwaro, tuzakaza umutekano ku mbibi z’u Rwanda hakoreshejwe ibyuma by’ikoranabuhanga rigezweho, ikindi nuko tuzategura uburyo bwo kuganiriza iyo mitwe hagamijwe gushyira intwaro hasi no kubinjiza m’ubuzima busanzwe cyangwa kubabyifuza bagakomereza mu Ngabo z’Igihugu.
- Tuzateza imbere umubano mwiza n’amahanga duhereye ku bihugu duturanye kugira ngo inkuta zose zitubuza gusabana no guhahirana zivanweho.
- Kubijyanye n’impfu za buri munsi z’abafungwa, abashinzwe umutekano bazongererwa ubumenyi kuburyo igihe umufungwa atorotse bashobora kumufata mu bundi buryo kurasa akaba aricyo gisubizo cyanyuma kandi akaraswa ahantu hatari mu cyico.
- Kubantu baburirwa irengero Komisiyo y’Uburenganzira bwa Muntu izahabwa ubushobozi bwo gukurikirana irengero ryabo bantu bivuze ko ntaho izaba ihejwe kwinjira.
- Tuzazamura umushahara w’abasilikare n’abapolisi dushingiye ku biciro by’ifaranga uko rihagaze ku isoko.
- Tuzashyiraho Inama nkuru y’Igihugu y’umutekano (National Security Council-Conseil National de Securité) uru rwego rukazafasha inzego za gisivile n’inzego za gisirikare gufatanya gukemura no gukumira ibibazo by’umutekano n’abasivile babigizemo uruhare.
- Tuzashyiraho Politiki ikumira inzego z’umutekano kutivanga m’ubutegetsi bwite bwa Leta mugufata ibyemezo.
- Tuzashyiraho Politiki yo kwongera ubushobozi bw’igisirikare cyacu mukurinda umutekano w’igihugu n’imbibi zacyo ndetse tubongere ubushobozi bwo kubungabunga umutekano mpuzamahanga (International peace keeping operations).
- Tuzubakira abasirikare ndetse n’abapolisi amacumbi bareke kurara mumahema cyangwa ku gasozi.
- Tuzaharanira ko abanyarwandakazi bagira uruhare mu bikorwa byo gushaka amahoro, no kubungabunga umutekano.
- Tuzashyiraho gahunda yo gufasha no kwigishwa ibijyanye n’imyuga abasirikare bavuye kurugerero kugira ngo basubizwe mu buzima busanzwe bagire imibereho myiza.
- Tuzashyiraho Politiki iteza imbere umutekano w’abanyagihu kurusha umutekano w’imbibi, tuzongerera imbaraga Police y’Igihugu kurindira umutekano n’ituze abenegihugu.
- Tuzashyiraho politiki n’ingamba zizaha umutekano n’ubuziranenge kubiribwa.
- Tuzashyiraho ingamba zo guteza imbere abasirikare bavuye kurugerero ndetse n’abamugariye kurugamba.
- Tuzishyura amafaranga abasirikare bahagaritse Jenoside yakorewe abatutsi arenga amezi atandatu bakoze badahembwa kuko icyo gihe ntabushobozi bwari buhari ariko ubu bukaba buhari.
- Nta Gihugu cyagera k’umutekano gihutaza amahoro cyangwa giteza intambara.
- Amahoro si intego gusa ahubwo ni inzira iyakugezaho.
6. ITANGAZAMAKURU
6.1 UKO BIMEZE UBU
Itangazamakuru ryo mu gihugu cyacu nta bwisanzure rifite. Kuba ibinyamakuru byigenga bimaze gufunga imiryango ari byinshi _ bitewe nuko ntabuvugizi buhagije ribona; kuba kandi amasoko yose ya leta yihariwe n’ibitangazamakuru bya Leta; kuba kandi nta Ministeri ishinzwe itangazamakuru ngo ikore ubuvugizi no guhuza ibikorwa byaryo; ibyo byose bituma itangazamakuru ridindira kandi bikaba n’intambamyi y’itangazamakuru.
6.2 ICYO TUZAKORA
- Tuzashyiraho Ministeri y’Itangazamakuru tunashyireho itegeko ry’isaranganya ry’amasoko yo kwamamaza hagati y’ibinyamakuru byegamiye kuri leta n’ibinyamakuru byigenga.
- Tuzashyiraho ikigega gitera inkunga itangazamakuru ryijyenga (Rwanda Media Development Fund).
- Tuzashyiraho itegeko rirengera abanyamakuru mu kazi kabo ribaha ububasha bwo kunenga no gutanga ibitekerezo byabo ariko badasebanya cyangwa ngo bashore abanyarwanda mu macakubiri.
- Tuzavugurura Itegeko rigenga itangazamakuru mugihe umunyamakuru akoze ikosa ari mu kazi agomba kubiryozwa hisunzwe Itegeko Mbonezamubano.
- Tuzashyigikira itangazamakuru ryigenga kugira ngo nibura hasohoke ibinyamakuru byandika ku mpapuro bitanu buri munsi mundimi zose zikoreshwa m’u Rwanda.
- Tuzakomeza gushishikariza abikorera kugiti cyabo gushora imari mw’itangazamakuru.
- Tuzateza imbere ubwigenge bw’itangazamakuru (independence of media) no gukora kinyamwuga.
7 IMIKINO N’IMYIDAGADURO
7.1 UKO BIMEZE UBU
Politiki y’imikino n’imyidagaduro iri hasi aho uhereye hejuru kugera hasi. Kuba ikipe y’igihugu y’umupira w’amaguru itarabona ubushobozi bwo kuba yarenga umutaru mu rwego mpuzamahanga kandi amafaranga ayigendaho akaba arumurengera; kuba mu Rwanda nta shuri ryigisha football ry’ababigize umwuga; kuba mu Rwanda dufite ishuri rimwe rukumbi rya muzika kuba ibibuga by’umupira aribike; kuba ku murenge nta mukozi ubishinzwe ngo ahuze ibyo bikorwa byose bikaba ar’imbogamizi kandi bishobora no gukurura urubyiruko kwiroha mu biyobyabwenge.
7.2 ICYO TUZAKORA
- Tuzongerera ikipe y’igihugu Amavubi ubushobozi aho tuzashyira imbere abatoza b’abanyarwanda;
- Tuzashyira amakipe yigisha football muri buri Ntara;
- Tuzashishikariza abashoramari gushora imari muri football n’indi mikino n’imyidagaduro;
- Tuzashyira kuri buri murenge umukozi ufite mu nshingano imikino n’imyidagaduro, kandi tuzashyira muri buri murenge ikibuga cy’umupira w’amaguru n’indi mikino;
- Tuzashyiraho ishuri rya muzika n’ubuhanzi (Music and Art) muri buri karere;
- Tuzubaka Stade Olympique muri buri Ntara ikazaba ifite aho gukorera imikino n’imyidagaduro;
- Tuzashishikariza abikorera kugiti cyabo gushora imari mu bikorwa by’imikino n’imyidagaduro;
- Tuzashyiraho amashuri yigisha iby’imikino n’imyidagaduro muri buri Karere; kandi
- Tuzashyiraho gahunda y’integanyanyigisho mu mashuri abanza n’ayisumbuye ku mikino n’imyidagaduro.
8 UBUTAKA
8.1 UKO BIMEZE UBU
Itegeko ry’ubutaka ribangamiye abaturage aho abaturage bafite ubutaka bugizwe na gakondo ya basekuruza babo ariko Leta ikaba yarashyizeho itegeko rivuga ko ubutaka arubwayo.
8.2 ICYO TUZAKORA
- Tuzavugurura itegeko rigenga politiki y’ubutaka mu Rwanda ku buryo rizagena imicungire yabwo muri bimwe bikubiye muri iryo itegeko nuko ubutaka buzaba buri mumaboko y’umuturage nta muntu uzongera gukodesha ubutaka kuri Leta;
- Tuzakuraho umusoro w’ubutaka bityo ubutaka busubire mu maboko yabenebwo.
9 GUTEZA IMBERE UMURIMO
9.1 UKO BIMEZE UBU
Politike yo guteza imbere umurimo yaradindiye dore ko ibivugwa byose bihera mu magambo kuko m’ urubyiruko hari abashomeri benshi.
Amasoko ya Leta ndetse n’utuzi biracyavugwamo ruswa n’icyenewabo.
9.2 ICYO TUZAKORA
- Tuzanoza neza kuburyo bukwiriye politiki y’igihugu yo kwihangira umurimo, hashyirweho Ikigo cy’Igihugu gishinzwe guhanga umurimo (Rwanda Employment Board) kizashyiraho (Centres d’Information sur l’Entreprenariat) muri buri Karere;
- Tuzatoza urubyiruko kwihangira umurimo kandi tubashyirireho amahungwa mensi ku guhanga umurimo;
- Tuzashyiraho ikigenga kizajya gifasha mu mishinga mito ibyara inyugu kigamije urubyiruko, abagore n’abari.
10 UBWITEGANYIRIZE
10.1 UKO BIMEZE UBU
Kugeza ubu politiki y’ubwiteganyirize hari byinshi inengwa. Abageze mu zabukuru bahabwa amafaranga y’ubwiteganyirize y’intica ntikize atajyanye n’ibiciro biri ku isoko ahubwo ugasanga imisanzu bagiye bizigamira igenda yubaka amazu adafite abayakoreramo kandi igatinda kubageraho.
10.2 ICYO TUZAKORA
- Tuzongerera umisanzu y’abageze muzabukuru bajye bakira amafaranga ajyanye n’igiciro kiri ku isoko.
- Mu rwego rwo kuzamura imibereho myiza yabageze mu zabukuru tuzashyiraho ikigega cy’imari kibagenewe (Pension Saving Scheme) aho bazajya babona n’inguzanyo k’umushahara bashobore no kwikorera imishinga mito ibyara inyungu.
11 UMUCO
11.1 UKO BIMEZE UBU
Haracyariho ibibazo. Mu Itorero ry’ Igihugu aho ryigisha gahunda z’Ishyaka aho kuba itorero ry’igihugu. Ururimi rw’ Ikinyarwanda ruri gucika mu mashuri.
11.2 ICYO TUZAKORA
- Tuzavugurura gahunda y’itorero ry’igihugu kugira ngo rye kuba umuyoboro w’icengezamatwara ry’imitwe ya Politiki ahubwo ribe umusingi wo kwigisha no gusigasira umuco nyarwanda.
- Tuzashyiraho gahunda yo kwigisha ururimi gakondo rw’ikinyarwanda mu mashuri abanza, ayisumbuye na Kaminuza.
- Tuzashyiraho inzu ndangamurage muri buri Karere (Museum).
12 UBUREZI, UBUSHAKASHATSI N’IKORANABUHANGA
12.1 UKO BIMEZE UBU
Iyo uvuga uburezi mu Rwanda uba uvuga ibibazo byinshi: imibereho ya mwalimu ikiri hasi cyane; ireme ry’uburezi riri hasi cyane; politiki yiswe iyuburezi kuri bose yimura umunyeshuri watsinze n’uwatsinzwe; aho abarimu barera abanyeshuri nta gitsure; kuba diplome ziboneka ku bwinshi ariko ntabumenyi; ibigo byigenga biri gufunga umusubizo kubera kubura abanyeshuri; gahunda y’imyaka icyenda (9 years basic education) na (12 years basic education) aho abiga muraya mashuri badafite ibikoresho bihagije; ndetse n’abarimu bashoboye hamwe n’amashuri y’imyuga atagira ibikoresho bibafasha mu masomo yabo.
12.2 ICYO TUZAKORA
- Tuzamura Ireme ry’Uburezi twongere imbaraga m’ubushakashatsi ndetse n’imibereho myiza ya mwalimu_ cyane cyane mwalimu harimo kumwongerera umushahara ujyanye n’igihe;
- Tuzamura ireme ry’uburezi nkuko twabivuze haruguru mu gihe mwalimu azaba afite ubuzima bwiza n’ireme ry’uburezi rizazamuka, tuzongerera ubushobozi abanyeshuri biga muri (9 &12 years basic education), ubushobozi bw’ibikoresho ndetse n’uburyo bw’abalimu bo mu mashuri y’ikitegererezo (Ecole Secondaire de reference) ya Leta babe batanga n’amasomo mu mashuri anyuranye;
- Hazabaho kandi n’isaranganya ry’ama laboratoire, hazashyirwaho amategeko agena imyigire n’imyigishirize anoze kuburyo umunyeshuri yiga yumva ko gutsindwa bishobora kumugiraho ingaruka nko gusibizwa n’ibindi kuburyo biga bashyizeho umwete. Politiki y’imyuga izatezwa imbere hajyeho umushinga ngoboka wo gushyigikira amashuri y’imyuga mu kubona ibikoresho;
- Tuzashyira muri buri Umurenge amashuri y’imyuga hashyirwemo amashami ajyanye n’ibyo abatuye muri ako gace bakeneye byabateza imbere (centres d'enseignement rural et artisanal intégré);
- Tuzibanda no kuri ibi bikurikira
- Gahunda y’amashuri y’inshuke izakomeza kwitabwaho, ayo mashuri ahabwe ibikoresho bigezweho abakozi bayo bashyirwe mu ngengo y’imari ya Leta;
- Buri Akagali kazagira ishuri ry’inshuke;
- Tuzita cyane kuri gahunda yo kuringaniza cyane agaciro ko kwigisha mu ndimi z’igifaransa n’icyongereza;
- Tuzashishikariza ababyeyi kwita k’uburere bw’abana babo.
13 URWEGO RW’UBUVUZI
13.1 UKO BIMEZE UBU
Hari indwara zikomeje kugaragara kandi zizahaza abanyarwanda: umutima, cancer, diabete, umuvuduko w’amaraso;
Hari imirire mibi nayo igenda irushaho kwiyongera umunsi ku munsi ikagira ingaruka y’imikurire mibi ku bana ndetse n’impfu za hato na hato.
Ku birebana n’ubuzima bw’umwana, haracyagaragara ibipimo bikiri hejuru by’abana bagwingira, aho imibare rusange igaragaza 44% by’abana bagwingira_icyo kibazo kikaba cyiganje cyane mu ntara y’iburengera zuba mu turere turimo aka ngororero kari ku gipimo cya 39% by’abana bagwingira, kakaba kaza ku mwanya wa gatatu mu kugira umubare w’abana bagwingira nyuma ya Rutsiro na Rubavu nkuko bigaragazwa n’ubushakashatsi bwakozwe mu mwaka wa 2014. Mu mpamvu abaturage batanga zitera kugwingira mu bana babo zirimo ubukene bwa bamwe mu baturage, ubujiji, kutagira amazi meza kandi ahagije, ubutaka buto nabwo batakemererwa guhingamo ibihingwa bitandukanye ahubwo bahatirwa guhinga igihingwa kimwe cyatoranijwe_ ibyo bikabagiraho ingaruka zo kwihorera ku indyo imwe ari nayo nyirabayazana y’imirire mibi n’ibiryo bidahagije mu bana babo.
Abantu benshi bafite imirire mibi yabaye karande, ibiryo biri mu gihugu ugereranije n’umubare w’abatuye m’u Rwanda nibike, ibyo bikaba ari ikibazo gikomeye gikeneye kubonerwa umuti.
13.1 ICYO TUZAKORA
- Tuzakomeza gukangurira no kwigisha abanyarwanda by’umwihariko ababyeyi b’abagore ku bijyanye no gutegura indyo yuzuye;
- Tuzashyiraho kandi ikigombonezamirire kuri buri kigo nderabuzima (poste de santé) muri buri kagari duhereye ahagaragara imirire mibi kurenza ahandi mu rwego rwo kwegereza abaturage servisi z’imirire myiza nk’imwe mu nkingi z’ubuzima burambye;
- Tuzashyiraho integanyanyigisho ku birebana n’ubuzima bw’imyororokere mu mashuli abanza n’ayisumbuye;
- Tuzaharanira ko buri munyarwanda wese abona urukingo ku ndwara zikingirwa kandi ku buryo butagoranye tunashishikarize ku buryo buhoraho kwirinda no kurwanya indwara cyane cyane indwara ziterwa n’isuku nke;
- Hazashyirwaho uburyo bwihariye bwo gukumira indwara zandura ziturutse mu bindi bihugu hatangwa ku baturage b’ibyiciro byose inkingo ku ndwara zikingirwa hanakorwa ubukangurambaga no kwongerera ubumenyi ku ndwara zitagira urukingo basobanurirwa ibimenyetso by’indwara zimwe na zimwe n’uburyo zandura kugirango birinde inzira zose zishobora gucamo mu rwego rwo kuzikumira;
- Tuzashyiraho gahunda z’abajyanama mu mirire na Komite z’abajyanama ku utugali;
- Tuzagaburira abana bafite amezi 6-59 ibiryo bifite intungamubiri;
- Tuzatanga amatungo kungo azakamirwa abana bafite imirire mibi ikabije.
14 UBWISUNGANE N’UBWISHINGIZI BW’INDWARA N’IMITANGIRE YA SERVICE
14.1 UKO BIMEZE UBU
Ubwitabire bw’ubwisungane mu kwivuza bukomeje kugenda bugabanuka ndetse n’abayitabira usanga bajyenda bigurintege . Mu mpamvu abaturage batanga zibibatera zirimo kuba umusanzu wajyaga utanga na buri muntu ugize umuryango wazamuwe ukava ku 1000 ukajyera kuri 3000 hatitawe ku mikoro yabo; no kuba abaturage nta ruhare bagira mu kwishyiriraho abayobozi babacungira umusanzu; guhabwa serivisi nabi; kuba hari ubwoko bwinshi bw’indwara abaturage bakoresha ubwisungane mu kwivuza (mutuel de sante) batemererwa kuvurwa; kubura kw’imwe mu miti ku bitaro no kubigonderabuzima bigatuma abarwayi boherezwa mu maguriro y’imiti (pharmacy) yigenga gushakirayo iyo miti kandi ntibasubizwe amafaranga;
Ku bitaro bimwe na bimwe haracyaboneka abaganga barangarana abarwayi bakabakira batinze hakaba naho usanga umuganga adatinya gusuzugura no gutuka umurwayi waje umugana; akenshi biterwa no gukoresha abaganga usanga batarabigize umwuga ahubwo ari ugushaka amaramuko.
Ku bigo byigenga bitanga ubuvuzi n’ibitanga ubwishingizi bw’ubuzima; igiciro kiracyari hejuru usanga bitorohera benshi kububona.
14.2 ICYO TUZAKORA
- Ishyaka Riharanira Demokarasi no Kurengera Ibidukikije mu Rwanda (DGPR) riremera kandi ryizeza abaturarwanda ko hazashyirwaho nibura ikigo nderabuzima (poste de santé) imwe muri buri kagari gifite ubushobozi buhagije mu kuvura indwara zikunze kwibasira rubanda rugufi, kandi icyo kigo kigomba kugira igishushanyombonera cyizwe neza kugira ngo ibikoresho biteganyijwe gukoreshwamo bigaragare neza kandi hakorwe gahunda yo kubifata neza no kubisimbura igihe bishaje cyangwa byangiritse;
- DGPR izakomeza gutanga umusanzu ugaragara ku bikorwaremezo no kwongerera ubushobozi abakozi mu rwego rwo guteza imbere imitangire myiza ya service mu nzego zose;
- DGPR kandi irizeza ko uburyo bwizewe kandi buhoraho bwo gutabara abarwayi ndetse n’indembe hatangwa hanashyirwa imbangukiragutabara byibuze ebyiri (2) kuri buri kigo nderabuzima no gushyiraho umuhanda ukoze neza worohereza abarwayi kugera kwa muganga bitagoranye, bizaba mu nshingano zayo z’ibanze izashyira mu bikorwa;
- Tuzashyiraho ibigo nderabuzima kuri buri murenge (Centre de Santé) byujuje ibyangombwa haba mu mitangire ya service, mu ikoranabuhanga, ku bikoresho ndetse n’inyubako_ ku buryo ubuvuzi buhatangirwa buzaba ari ubuvuzi bwo mu rwego twibonamwo kandi rushimwa na buri wese kandi kuri ibyo bigo hakaba hashobora kuboneka inzobere ku ndwara;
- DGPR izaharanira ko hashyirwaho ibitaro byo ku rwego rw’intara bijyanye n’igihe, ku bumenyi inzobere mu buvuzi butandukanye cyane cyane indwara ziboneka mu bihugu bihana imbibi n’igihugu cyacu, ibikoresho n’ikorana buhanga, ndetse n’inyubako. Kubera ko mu Rwanda hagizwe ahanini n’imisozi ibitaro by’intara bigomba kugira indege yo gutabara abarwayi n’indembe mu rwego rwo kugabanya impfu ziterwa no kudatabarwa kugihe;
- Ku birebana n’abaganga barangarana abarwayi ndetse bikarangira abenshi bahasize ubuzima, tuzashyiraho inyigisho zihoraho n’amategeko ndetse n’amabwiriza yihariye ndetse n’ibihano ku bakomeje kugaragarwaho iyo myitwarire mibi;
- DGPR izateza imbere ubutabazi bw’ibanze ihugura abajyanama b’ubuzima ku buryo bwimbitse ku bijyanye n’ubutabazi bw’ibanze inatange n’ibikoresho byifashishwa;
- Tuzateza imbere ubuvuzi bwa Gakondo tushishikariza abanyarwanda gukunda imiti ituruka iwabo kuruta ikorerwa hanze kandi tuvugurure neza politiki n’amategeko y’ubuvuzi bwa gakondo;
- Tuzaharanira ko ibihugu byo mu karere k’ibiyaga bigari bihuza ubuvuzi hakemerwa ko ufite ikarita y’ubwisungane mu kwivuza (mutuel de santé) yakwivuriza muri buri kimwe mur’ibyo bihugu;
- Hazashyirwaho ikigega cya leta gishinzwe gutera inkunga abafite ubwisungane mu kwivuza (mutuel de santé) byabaye ngobwa ko bajya kwivuriza hanze y’urwanda kuko byagaragaye ko ari bo bakunze kugerwaho n’ingaruka nyinshi mu gihe boherejwe kwivuriza hanze;
- Tuzanoza imitangire ya Serivisi twongera abaganga b’inzobere n’ibikoresho by’ubuvuzi bugezweho;
- Tuzazana ibyuma kabuhariwe byifashishwa mu kuvura Cancer ( Nuclear medecin and Radiotherapy);
- Tuzongera umubare w’abaganga kukigero cy’umuganga umwe kubantu igihumbi (1000) n’umuforomo umwe kubantu ijana (100);
- Tuzashishikariza abikorera gukora inganda zikora imiti n’ibikoresho byo kwa muganga (pharmaceutical industries).
15 UBUKUNGU
15.1 UKO BIMEZE UBU
Nkuko bigaragarako Politiki y’imisoro mu Rwanda ikigaragaramo ibibazo by’umwihariko imisoro ku bukode bw’amazu, imisoro ku bubukode bw’amasambu n’imisoro ku bacuruzi bato;
Haracyagaragara kandi ikibazo cy’ibihano n’amande bihabwa abasoreshwa bakerewe gutanga imisoro kandi rimwe na rimwe biba byatewe n’impamvu zitabaturutseho;
Haracyagaragara amoko y’imisoro menshi afite amategeko n’amabwirinzi ayagenga urugero: KVCS, Umusoro w’umutekano, umusoro w’isuku nibindi_ ariko yose abangamira cyane cyane abacenye.
15.2 ICYO TUZAKORA
- Tuzashyiraho ikigo cyigenga gihuza abasoreshwa na RRA kikazaba gishinzwe kwakira ibibazo by’abasoreshwa ku buryo mu gihe habayeho guhohoterwa ku musoreshwa cyangwa atanyuzwe n’ibyemezo byamufatiwe azajya yitabaza icyo kigo nkemurampaka;
- Tuzakuraho ibihano byose mu gihe bigaragarako umusoreshwa yakerejwe n’impamvu zitamuturutseho;
- Imisoro tubonako itagize icyo yahungabanya ku bukungu bw’igihugu izavaho;
- Tuzashyiraho gahunda yo gusoresha bitewe n’ubushobozi bw’usoreshwa (progressive taxation);
- Tuzateza imbere ubucuruzi kurwego mpuzamahanga tugamije kwongera ubukungu bw’igihugu cyacu.
16 IMISHAHARA
16.1 UKO BIMEZE UBU
Mu Rwanda haragaragara ikibazo cy’ubusumbane mu mishahara gikabije aho usanga hari ikinyuranyo kinini hagati y’umushahara uhabwa abayobozi bakuru ba leta n’uhabwa abakozi bo mu nzego zo hasi_aho usanga umushahara uhabwa aba bakozi utajyanye n’ibiciro ku isoko.
16.2 ICYO TUZAKORA
- Tuzashyiraho umushahara fatizo k’umukozi (minimum wage)usobanutse;
- Tuzagabanya imishahara y’ikirenga ihabwa abayobozi bakuru ba leta; tukanongera umushahara w’abakozi mu nzego zo hasi ku kigero cya 1:10 (urugero directeur mukuru ufiteRwF 1000000 y’umushara umukozi muto wo hasi azabaafite RwF100000).
17 UBWIKOREZI
17.1 UKO BIMEZE UBU
Politike y’ubwikorezi iracyafite ingorane nyinshi cyane kuba imihanda idahagije, nta buryo bwo gutwara abantu n’ibintu mumazi, kuba hari kwiharira amasoko ku masosiyete Leta ifitemo imigabane ndetse n’ishyaka riri k’ubutegetsi.
17.2 ICYO TUZAKORA
- Tuzongerera ubushobozi ama Koperative ashobore gukora no gutunganya imihanda neza;
- Tuzashaka amafaranga yo gukora imihanda;
- Tuzasana umubare mwinshi w’amateme n’ibiraro mu gihugu mu rwego rwo guteza imbere iterambere n’ubuhahirane;
- Tuzahanga imihanda mishya ihuza imirenge n’uturere;
- Tuzagabanya umusoro wakwa kubinyabiziga bitumizwa mu mahanga kugirango na rubanda ruciriritse rubashe kwigezaho imodoka, tunagabanye imodoka zishaje zihumanya ikirere;
- Tuzashyiraho politiki yo gukwirakwiza amato mato n’amanini agezweho mu biyaga binini n’ibito mu Rwanda, hashyirweho n’amashuri yo gutoza abadereva b’amato mu rwego rwo kugabanya impfu zo mu mazi no kwihutisha iterambere abo badereva bashirirweho n’impushya zo gutwara ayo mato (permis de conduire);
- Hazashyirwaho umurongo w’isaranganya ry’imirimo n’amasoko y’ubwikorezi kandi habe koroherezwa kubashoramari bato bifuza gushora imari mu bwikorezi.
- Tuzorohereza abatwara imodoka z’abagenzi (twegerane) kugira ngo bashobore gukora akazi kabo batavangirwa na Societe za Leta zitwara abagenzi.
18 GUTEZA IMBERE URUBYIRUKO
18.1 UKO BIMEZE UBU
Haraboneka ubushomeri bwinshyi n’ubumenyi buce mu rubyiruko hamwe ubufasha buce mu kuzamura urubyiruko hirya no hino mu gihugu hamwe no guhanga imirimo gucumbagira. Ikorana buhanga rijana imirimo imirimo myishi kurusha ihangwa naryo.
18.2 ICYO TUZAKORA
- Tuzashyiraho ikigega kizatera inkungandetse gitange n’inguzanyo amakoperative n’ibigo byishoramari by’urubyiruko;
- Tuzashyiraho umukozi ushinzwe urubyiruko k’urwego rw’umurenge;
- Tuzashyiraho gahunda yo kwongera ubumenyi no kwigisha imyuga urubyiruko kugira ngo bihangire imirimo biboroheye;
- Tuzagabanya ubushomeri murubyiruko buve 11% tugere 5%;
- Tuzashyiraho Banki y’amakoperative (Coperative Bank of Rwanda) izafasha gutanga inguzanyo ku makoperative y’abanyarwanda cyane cyane ay’urubyiruko;
- Tuzakuraho imisoro ku mishinga mishya y’urubyiruko mugihe cy’imyaka ibiri;
- Tuzashyiraho Centres zigisha siporo n’imyidagaduro ndetse no kuyikoreramo muri buri murenge.
19 UBUCURUZI
19.1 UKO BIMEZE
Haraboneka ibibazo binyuranye mu bucuruzi: ubumenyi n’ubushobozi buce, imisoro myinshi n’ibihano binyuranye kandi byinshyi, inguzanyo zitoroshye kubona na politiki zitanoze.
19.2 ICYO TUZAKORA
- Tuzashyigikira abikorera ku giti cyabo kugira ngo bongererwe ubushobozi k’umusaruro babonaga bityo bagurishe no mumahanga;
- Tuzateza imbere inganda ziciriritse n’izihambaye ariko zidahumanya ibidukikije (green and clean industries);
- Tuzateza imbere inganda zitunganya ibivuye mu bihingwa ( Agro-processing industries) n’umutungo wo mu butaka(mineral processing industries);
- Tuzashyiraho Banki iteza imbere ibyinjira n’ibisohoka (EXPORT-IMPORT BANK) korohereza abacuruzi.
20 UBUKERARUGENDO
20.1 UKO BIMEZE
Haracyari ibikorwa remezo bice by’ubucerarugendo, aboshoramari bace, benegihugu kutitabira gusura u Rwanda n’ibyiza byarwo n’ibiciro biri hejuru mu gusura ibyiza bitatse u Rwanda.
20.2 ICYO TUZAKORA
- Tuzashyiraho ibikorwaremezo biteza imbere ubukerarugendo ndetse dushishikarize abikorera kugiti cyabo tubaha agahimbazamusyi kandi tunabagabaniriza imisoro;
- Tuzateza imbere ubukerarugendo bwubahiriza gahunda yo kurengera ibidukikije (Eco-tourism);
- Tuzashishikariza abanyarwanda gusura ibyiza nyaburanga bitatse Urwanda ndetse tuvugurura ibiciro byubukerarugendo.
21 IBIKORWAREMEZO
21.1 UKO BIMEZE
Haraboneka imihanda mice, amazi adahajije, amashanyarazi adahagije mu gihugu n’ibikorwa remezo bijanye nabyo.
21.2 ICYO TUZAKORA
- Tuzubaka amavuriro, amashuri, imihanda, ibibuga by’indege, twongere amashanyarazi n’amazi meza;
- Tuzateza imbere imbaraga z’amashanyarazi zisubira (renewable energy generation. Transmission and distribution);
- Tuzateza imbere gahunda yo kwubaka amazu aciriritse abantu bashobora kugura biboroheye.
22 UBUHINZI N’UBWOROZI
22.1 UKO BIMEZE
Hari ikibazo cya politiki yo guhuza ubutaka kugihingwa kimwe, kuba yarateje ingaruka mbi nyinshi cyane, inzara yiswe NZARAMBA dore ko nta n’ibiganiro byahabaye hagati y’ubuyobozi n’abaturage (Land consolidation). Iyi gahunda yagize ingaruka no kumahame ya Demokarasi kuko ibuza umuturage guhinga icyo yifuza mu murima we.
Hari ikibazo nanubu kuba Leta itarashobora gutandukanya ubutaka bugenewe guhingwa no guturwa.
Hari imishinga yagiye ikangurirwa abahinzi bagashoramo amafaranga ndetse na Leta ubwayo igashoramo amafaranga menshi bikarangira iyo mishinga ntacyo igezeho n’abaturage bakabihomberamo.
22.2 IBYO TUZAKORA
- Tuzanoza neza politiki y’imiturire n’imyubakire aho tuzakoresha inyigo yo gukoresha ubutaka buto mu gutura nkuko mu bihugu by’ubuyapani n’ahandi bigenda kugirango tubashe kurokora ubutaka buhingwa;
- Tuzashyiraho Bank iteza imbere ubuhinzi n’ubworozi ikazajya itanga inguzanyo ndetse itere n’inkunga imishinga y’abahinzi n’aborozi;
- Tuzashyiraho gahunda ihamye yo kuvomerera imyaka yo kumisozi ndetse no mubishanga kugira ngo bidufashe guhangana n’ikibazo cy’ibura ry’imvura mubihe by’izuba;
- Tuzongera imbaraga m’ubushakashatsi bw’ubuhinzi n’ubworozi;
- Tuzongera umusaruro w’ibihingwa bizana amadovize (ikawa, icyayi...) kukigero cya 20% ndetse duhuze abahinzi babyo n’amasoko yo hanze babe aribo bemeranya kubiciro;
- Tuzateza imbere gahunda yo kworora amatungo mato kandi tugenere itungo buri rugo;
- Ku kibazo cya politiki yo guhurizahamwe ubutaka bizaharirwa ubutaka bwa Leta n’abikorera kugiti cyabo ariko ubutaka bw’abaturage ntibuhurizwe hamwe;
- Tuzaha abaturage uburenganzira bwo guhinga ibyo bifuza, begerezwe abakangurambaga mu buhinzi (moniteur agri) babafashe guhinga kijyambere;
- Kubijyanye n’igihingwa kimwe, Tuzaharanira ko umuturage yihitiramo guhinga icyo ashaka bitewe n’ibimufitiye akamaro, naho ibyo guhinga igihingwa kimwe bikorwe n’abahinzi bagamije ubucuruzi mubuhinzi kuko aribo bafite ubutaka bunini (commercial farming) cyangwa bakoresha ubutaka bwa Leta;
- Mu kunoza gahunda y’ubuhinzi, tuzashyira muri buri Kagali umukozi ushinzwe ubuhinzi, aho abakozi bazajya basanga abaturage mu mirima yabo bakabaha inama mbonezamihingire (Extenstion Workers);
- Tuzashyiraho n’ikigega cy’ingwate kubahinzi n’aborozi (Rwanda Agriculture Support Fund), izi ngamba zose twavuze haruruguru zizarwanya, inzara umuhinzi agire agaciro mu mwuga umubere business kandi igiciro ku isoko ry’ibiribwa kigabanuke.
23 URWEGO RW’IBIDUKIKIJE
23.1 UKO BIMEZE UBU
Hari ikibazo cy’ubucukuzi bw’amabuye y’agaciro na kariyeri bukorwa mu kajagari hamwe na hamwe mu gihugu bubangamiye ibidukikije kuko hari aho usanga bamena imicanga, ibyondo n’ibitaka byavuye aho bacukuye ibyo bikagira ingaruka zirimo ibura ry’amazi n’ingufu z’amashanyarazi kubera gukama ku ingomero zitanga amashanyarazi_urugero ni urugomero rwubatswe kuri nyabarongo rwabuze amazi kubera isuri iterwa n’abacukura amabuye y’agaciro mu misozi iyikikije muri Ngororero;
Abaturage ntibarumva umumaro wo gufata amazi y’imvura kandi ibiyaga, inzuzi, ibishanga, biragenda bikama kubera isuri n’imyanda yoherezwamo;
Abaturage ntibarasobanukirwa umumaro wo kubyaza umusaruro umutungo kamere ( izuba, amazi, ibimera bikoreshwa mu buvuzi bwa gakondo... );
Haracyaboneka ikibazo cyo gutwika imisozi n’amashyamba n’itemwa ry’ibiti byo gucana n’ibyo kubakisha kandi hakaba nta bindi bicanwa bisimbura inkwi;
Abubaka amagorofa bakoresha ibiti byinshi ku bikwa ahakagombye gukoreshwa ibyuma, ibyo bikagira ingaruka y’igabanuka n’icyendera ry’ibiti n’ibinyabuzima bimwe na bimwe n’iyangirika ry’umutungo kamere;
Hari ikibazo cy’ubwiyongere bw’abaturage butajyanye n’ubukungu bw’igihugu bukomeje kuzamuka ibyo bikaba bigira ingaruka ku kwangirika kw’bidukikije;
Imiturire itatanye mu byaro n’isatagurwa rikabije ry’amasambu tutirengagije n’imyubakire y’akajagari hamwe na hamwe mu mijyi iteje ikibazo;
Itangwa ry’ibyangombwa ku masosiyete y’ubucukuzi bw’amabuye y’agaciro adashoboye amwe namwe hatabaye ubushishozi bikaba ingaruka z’impfu za buri munsi kubaturage bakora akazi mu birombe.
23.2 IBYO TUZAKORA
- Tuzakomeza gukangurira abaturage gukoresha amazi no kuyafata neza, ni muri urwo rwego Ishyaka DGPR rizafasha muri gahunda yo gufata amazi y’imvura hubakwa ibigega byo gufata amazi y’imvura kuri buri muturarwanda hagendewe ku byiciro by’ubudehe barimo bigakorwa na leta;
- Gukora amakarita mashya yerekana ahari amabuye y’agaciro n’ubwoko bw’amabuye buhaboneka;
- Tuzashyiraho umurongo usobanutse w’itangwa ry’ibyangombwa, ugiye kubihabwa habanze hakorwe igenzura riciye mu mucy;
- Gukurikiranira hafi no gukomeza amategeko agenga icukurwa rya kariyeri n’amabuye y’agaciro kugirango bitagira ingaruka ku misozi, ibishanga, n’imigezi;
- Gushyiraho uburyo buboneye bwo gukoresha umutungo kamere muri rusange no gukangurira abaturarwanda kubahiriza amategeko agenga umutungo kamere;
- Kongera ikoranabuhanga mugushaka ahari amabuye y’agaciro n’indi mitungo kamere itagaragaragara murwego rwo kugabanya gutengura imisozi no gushakisha amabuye n’indi mitungo kamere itagaragaragara;
- Gushishikariza banyiri amashyamba mu micungire myiza y’amashyamba no gukoresha neza ibiyakomokaho;
- Gushishikariza Ubuyobozi bwite bwa Leta, amashyirahamwe, nandi matsinda kubungabunga no kurengera ibidukikije;
- Tuzarwanya isuri ahantu hose hahanamye ku kigero cy’ijana kw’ijana;
- Tuzatera ibiti ahantu hose hakwiye kukigero cya mirongo itanu kw’ijana;
- Tuzateza imbere gahunda yo gutera ibiti bivangwa n’imyaka aho bahinga hose;
- Tuzarinda amashyamba ya Leta n’andi mashyamba ya Cyimeza;
- Tuzashyiraho ingamba zidufasha kurwanya ihindagurika ry’ikirere;
- Ntabwo tuzemerera inganda z’angiza cyangwa zirekura imyotsi ihumanya ikirere.
24 UBUBANYI N’AMAHANGA
24.1 UKO BIMEZE UBU
Ku rwego rw’ububanyi n’amahanga hari nanubu ibibazo byabaye ingorabahizi, kuba umwuka utari mwiza hagati y’u Rwanda n’uBurundi, RDC n’uBufaransa.
Abanyarwanda bahora bahutazwa kubera ingendo baba bakoreye muri ibyo bihugu bashinjwa ubugambanyi.
Abaturage nti barabona neza umusaruro uva mumiryango mpuzamahanga nka CEPGL na CEAC.
24.2 IBYO TUZAKORA
- Politiki y’ububanyi n’amahanga ya DGPR izashingira k’umuco w’ibiganiro n’amahoro (Dialogue and Peace);
- Tuzagarura umwuka mwiza mu bihugu dufitanye ibibazo aribyo: Burundi, RDC ndetse n’u Bufaransa;
- Tuzateza imbere imibanire myiza n’ibihugu duturanye ndetse n’imiryango y’ubukungu mu karere duherereyemo (EAC, SADC, CEAC, CEPGL na COMESSA);
- Tuzongera imbaraga muri gahunda yo kwihuza nk’Igihugu kimwe no kugira ifaranga rimwe mumuryango wa Africa y’uburasirazuba (EAC);
- Tuzashishikariza abaturage kubyaza umusaruro iyo miryango mpuzamahanga duherreyemo ndetse tugire uruhare rukomeye mu kubyutsa indi miryango y’ubuhahirane, tuzaharanira ko habaho kworohereza abashaka ibyangombwa byo kujya hanze mubindi bihugu bifuza gukora ubucuruzi bwambukiranya imipaka;
- Tuzateza imbere imikoranire myiza y’Inteko Nshingamategeko y’u Rwanda n’izindi Ntekonshingamategeko zo mubihugu byo mukarere duherereyemo nahandi kwisi hose.
- Tuzashyiraho ishuri ryigisha rikanahugura abadipromate bacu;
- Tuzateza imbere gahunda yo kwihaza muburyo bw’amafaranga y’umuryango w’ubumwe bw’Africa (AU);
- Kandi tuzakomeza gushimangira ubudahangarwa bw’igihugu cyacu tutabonwamo isura yaba GASHOZANTAMBARA ariko twemera ko igihe u Rwanda rwatewe rugomba kwitabara kandi hakoreshejwe ingufu zose zishoboka;
- Tuzashyigikira gahunda zo guteza imbere uburenganzira bwa kiremwa muntu n’imikoranire myiza n’imiryango mpuzamahanga iharanira uburenganzira bwa muntu, urugero (Human Rights Watch, Amnesty International, LDGL, RIPRODHOL, etc.);
- Tuzaharanira ko habaho imikoranire myiza hagati ya Leta n’umuryango w’abibumbye, umuryango wunze ubumwe bw’africa n’ibihugu by’iburayi cyane cyane umubano wacu ugashingira ku mahoro, uburenganzira bwa muntu na Demokarasi;
- Tuzaharanira ko Africa n’ibindi bihugu bikiri munzira y’amajyambere bigira ijambo munama nkuru y’umutekano y’umuryango w’abibumbye;
- Tuzaharanira ko Sosiyete Sivile n’indi miryango idaharanira inyungu ihabwa ijambo mumuryango w’abibumbye.
25 DEMOKARASI ISESUYE KANDI ISHINZE IMIZI
25.1 UKO BIMEZE UBU
Kuba urubuga rwa Politiki rukiri ruto, kuba hakiri inzitizi mukwandikwa kw’amashyaka ya politiki cyane cyane iyo avuze ko atavuga rumwe na Leta, kuba ntabiganiro mpaka biba cyane cyane kubibazo bikomeye by’igihugu, haracyariho ubusumbane imbere y’amategeko cyane cyane aho abayobozi bakingira ikibaba abanyuruje umutungo wa Leta, kuba imiryango idaharanira inyungu mike yita k’uburenganzira bwa kiremwamuntu, Tuzateza imbere ubwisanzure mu banyarwanda, haracyari ibigomba kuvugururwa mw’itegeko ry’amatora. Haracyari ikibazo cy’imikoranire y’inzego.
25.2 IBYO TUZAKORA
- Tuzashyigikira uburyo bwaguye muruhando rwa politiki ku banyarwanda bose ndetse banahabwe amahirwe angina;
- Tuzashyigikira ko leta yemera amashyaka atavuga rumwe nayo akanagira uruhare mu kubaka igihugu;
- Tuzasaba leta gushyigikira umuco w’ibiganiro mpaka kuri gahunda za leta, tunarebe neza niba ibiganiro bya politike bitabera gusa muri forumu y’amashyaka ya politike.
- Tuzasaba leta kuzajya igisha inama amashyaka atavuga rumwe nayo akahabwa mbere imbanzirizamushinga ya gahunda n’amategeko bya leta kugirango ashobore kongeramo ibitekerezo byayo;
- Tuzashyira ingufu mugushishikariza leta kureba neza niba koko abaturage bose barengerwa n’itegeko, bagafatwa neza kandi ku buryo bungana hagendewe kw’itegeko;
- Tuzashyigikira iterambere ry’abagore, urubyiruko, abana n’ababana n’ubumuga, n’abaturage batagira kirengera. Abahagarariye abagore bagomba kurenga inzego z’igihugu, bakeneye kandi kugira ababahagarariye mu nzego z’ibanze z’igihugu;
- Tuzashyigikira impinduka mu itegeko ry’amatora duharanira ko abiyamamaza biyamamariza mu duce baturukamo kuruta gutangwa ku rwego rw’igihugu;
- Tuzaharanira kumenya neza niba koko amashyaka atavuga rumwe na leta ahagarariwe mu nzego zose za komisiyo y’igihugu y’amatora;
- Tuzafasha tunashishikarize abaturage bose kugira uruhare mu guhitamo ababahagarariye muri guverinoma no kumenya neza niba koko abatowe baharanira inyungu z’abaturage;
- Tuzateza imbere ubwisanzure bwo guhurira hamwe, itangazamakuru kugaragaza ibitekerezo, amadini n’ubundi burenganzira bwa muntu;
- Ishyaka DGPR Rizateza imbere umuco wa Politiki wo gukorera mumucyo, kwihanganirana, kubazwa ibyo ushinzwe, kuvugisha ukuri, na politiki yita kubibazo by’abaturage kurusha uko bimeze ubu;
- Tuzashyiraho uburyo bworohereza buri wese kugira uruhare mubibazo bya Politiki no kubishakira ibisubizo bose hamwe;
- Ishyaka DGPR Rizateza imbere umuco w’ibiganiro mpaka hagati mumashyaka ya Politiki atumva kimwe ibintu ariko nyuma akagira aho ahuriza ku bwinyungu z’Igihugu;
- Twemera ko ubwisanzure bw’amashyirahamwe, mu kuvuga, mu bitekerezo no kugira uruhare mu bidukorerwa byateza imbere umuryango nyarwanda;
- Ishyaka DGPR Rizashyiraho inkiko zihariye zizasuzuma imanza z’abanyapolitiki bafunzwe n’abandi bazira ibitekerezo byabo kugira ngo abarengana barenganurwe bafungurwe;
- Hakenewe uburyo twibonamo bwo kungurana ibitekerezo, abaturage bagahabwa uburenganzira bwo kujya mu nama kandi bagatanga n’ibyifuzo byabo mu mahuriro y’abanyapolitiki;
- Tuzashishikariza abantu kumenya uburenganzira bwabo no kubuharanira;
- Tuzashyiraho inama z’abaturagi (Citizens Conventions), abaturagi bazashobora guhura nibura inshuro ebyiri mu mwaka (mu nzego zibanze, kuva ku mudugudu kugera ku ntara, hakaganirwa ku bibazo biriho, hakarebwa icyakorwa gikwiriye hanyuma ibitabonewe ibisubizo bigashyikirizwa Inama y’igihugu y’umushyikirano;
- Urwego rw’umuvunyi rurenganura abanyapolititi n’ibitekerezo byabo; Hazabaho urundi rwego rw’umuvunyi (Political Ombudsman Council) nk’ubundi buryo bwo kunganira izindi nzego zakurikiraniraga hafi imikorere y’abanyapolitiki n’ibitekerezo byabo, uru rwego rukaba ruzaba rugizwe n’abakomiseri baturuka mu mashyaka ya Politiki yemewe m’u Rwanda;
- Tuzashyiraho Komisiyo itera inkunga amashyaka ya Politiki aho izaba itanga ubushobozi bw’amafaranga ikanongera ubumenyi abakozi b’imitwe ya Politiki;
- Tuzavugurura itegeko rigenga amashyaka ya Politiki n’abanyapolitiki yemererwe kwakira inkunga ariko azajye atanga Raporo munzego za Leta z’ibishinzwe, iyi Komisiyo (Party Support and Donations Council) ikazaba ikazaba ihagarariwe n’abakomiseri baturuka mu mashyaka ya Politiki yose;
- Tuzashyiraho Ikigo cy’igihugu gishinzwe kwakira ibitekerezo by’imishinga y’amategeko biturutse mu baturage n’imiryango itegamiye kuri Leta (A Citizen-Driven Bill Office). Iki kigo kikazajya gikorana n’Inteko Nshingamategeko umutwe w’abadepite, hakazashyirwaho urubuga rwa Internet rutangaza ibyo bitekerezo byavuye mubaturagi, ibyo bitekerezo bikanatorerwa kuri internet byagera kubihumbi mirongitanu by’amajwi Inteko Nshingamategeko ikabyigaho igashyiraho umushinga w’itegeko;
- Tuzashyiraho Ikigo cy’igihugu gishinzwe Demokarasi, gushyiraho imirongo migari ngenderwaho ya politiki n’uruhare rwa rubanda mu byemezo bibafatirwa (Center for Democracy, Policy Development and Public Participation).
26 UBUMWE N’UBWIYUNGE
26.1 UKO BIMEZE UBU
Kuri Politiki y’ubumwe n’ubwiyunge igipimo ntikiragera kurugero rushimishije cyane, kuba hakiri ikibazo cy’impunzi cyabaye agatereranzamba, haba mu bihugu duturanye, no mu bihugu bya kure, impfu za hato na hato zishingiye kumacakubiri cyane cyane mubihe byo kwibuka, kuba imitima myinshi igifite ibikomere bikomoka kuri jenoside yakorewe abatutsi, kuba nta kigega gitanga indishyi kubasizwe iheruheru na jenoside, kuba harabacyekwaho icyaha cya Jenoside, batarashikirizwa inkiko, amadosiye y’ababuranishijwe n’inkiko Gacaca ntibishimire imikirize y’izo manza zaciwe na gacaca bajuriyemo ntibahabwe igihe cy’iburanishwa.
Kuba ururimi rw’igifaransa rutagikoreshwa mu mashuri ngo higishwe amasomo m’ururimi rw’igifaransa ndetse ntirunakoreshwe kurwego rungana ugereranije n’impuzandengo icyongereza gikoreshwaho muri serivise za Leta kandi hari benshi mu banyarwanda bize mururimi rw’igifaransa bikaba byarabaye inzitizi ikomeye mu bumwe n’ubwiyunge bw’abanyarwanda.
26.2 IBYO TUZAKORA
- Tuzaca ubuhunzi, dushyireho gahunda y’ibiganiro hagati ya Leta n’abatavuga rumwe nayo no hagati ya Leta n’abanyarwanda muri rusange.
- Tuzashyiraho INAMA KAMINUZA Y’IGIHUGU YO GUSASA INZOBE muri iyi nama hazatumirwa abahagarariye amashyaka, ari mu gihugu no hanze,sosiyete sivile, urugaga rw’abikorera, abavuga rikijyana n’Ihuriro ry’amadini, muri iyi nama habemo ibiganiro mpaka ku bibazo by’impunzi,imfungwa za politiki,ubwisanzure mu gutanga ibitekerezo, uburyo bwo kwigorora no gusabana imbabazi, kubwizanyukuri ku bibazo by’abanyarwanda,kurandura ivangura ry’amoko,kurwanya ubuhezanguni n’ingengabitekerezo ya Jenoside;
- Tuzakora ivugurura ry’amategeko ahana abagize uruhare mu mpfu zigenda zigaragara, tunashyireho gahunda z’ubukangurambaga k’uburyo bw’amahoro bukemura amakimbirane, tuzashyiraho ikigega gitanga indishyi kubasizwe iheruheru na Jenoside yakorewe abatutsi;
- Tuzongerera ubushobozi abashinzwe gukurikirana abakekwaho ibyaha bya Jenoside yakorewe abatutsi, Tuzongera umubare w’ibihugu dufitanye amasezerano yo guhanahana abakekwaho ibyaha;
- Tuzashyiraho gahunda yo kwihutisha imanza z’abajuririye imikirize y’imanza zo munkiko Gacaca;
- Tuzaharanira ko abakoresha ururimi rw’icyongereza n’igifaransa bahabwa uburenganzira bungana nkuko biteganwa n’itegeko nshinga ry’u Rwanda;
- Tuzashyiraho ikigega gifasha abasizwe iheruheru n’intambara yo kubohora Igihugu mbere ya Jenoside na nyuma yaho icyo Kigega kandi kizafasha imiryango yasigaye y’abasirikare baguye kurugamba rwo kubohora igihugu batishoboye;
- Tuzashyira imbaraga mubikorwa byo gufasha incike za Jenoside yakorewe abatutsi n’abana bavutse habayeho gufatwa kungufu kw’ababyeyi babo.


c: text/html

text:
Nubwo benshi bakunda gusingiza abandi babita ababyeyi cyangwa abayobozi, Bibiliya ivuga ko :"Ku isi ntimukagire uwo mwita umubyeyi wanyu kuko mufite umwe gusa, Imana Data uri mu ijuru. Ntimukemere ko babita abayobozi, kuko mufite umuyobozi umwe gusa, ariwe Kirisitu.
Nubwo benshi bakunda gusingiza abandi babita ababyeyi cyangwa abayobozi, Bibiliya ivuga ko :"Ku isi ntimukagire uwo mwita umubyeyi wanyu kuko mufite umwe gusa, Imana Data uri mu ijuru. Ntimukemere ko babita abayobozi, kuko mufite umuyobozi umwe gusa, ariwe Kirisitu.
By Muhire Norbert | Views : 15939 | Kuya 09-18-2016 17:29
Nubwo benshi bakunda gusingiza abandi babita ababyeyi cyangwa abayobozi, bihabanye n'ijambo ry'Imana benshi bavuga ko bagenderaho, usanga bemera ibyo badasobanukiwe.
Muri Matayo 23 : 1 - 12, Umutwe waho ugira uti :"Yezu (Yesu) aburira abigishamategeko n'abafarizayi"
Haranditse ngo :" Nuko Yezu (Yesu) abwira rubanda n'abigishwa be , ati:" Abigishamategeko n'Abafarizayi bicaye ku ntebe ya Musa : nuko rero, nimukore kandi mukurikize icyo bababwira cyose, ariko ntimukigane imigenzereze yabo, kuko bavuga kandi ntibakore. Bahambira imitwaro iremereye, bakayikorera abantu, ariko bo bakanga kuyikozaho n'urutoki!
Muri byose bakorera kugirango abantu bababone. Nicyo gituma barushanwa gutwara ku kuboko no ku gahanga udupapuro twanditseho amategeko , n'incunda z'imyambaro yabo bakazigira ndende. Bakunda ibyicaro bya mbere aho batumiwe, n'intebe za mbere mu masengero, bagakunda kuramukirizwa ku karubanda no kumva abantu babita "Mwigisha".
Mwebwe ho ntimugatume babita "Mwigisha", kuko umwigisha ni umwe gusa, mwese mukaba abavandimwe. Ku isi ntimukagire uwo mwita umubyeyi wanyu kuko mufite umwe gusa, Imana Data uri mu ijuru. Ntimukemere ko babita abayobozi, kuko mufite umuyobozi umwe gusa, ariwe Kirisitu.
Umukuru muri mwe azabe umugaragu wanyu, uzikuza wese azacishwa bugufi, naho uzicisha bugufi azakuzwa.
Ubu ni ubutumwa bwa Kirisitu kuri rubanda n'abigishwa be , abashaka ibyubahiro bakarenga bakiyita abakozi b'Imana babikura he?

robotstxt: allowed

filter: keep


text:
Ubuhamya bw’umubyeyi watoraguye uruhinja rw’amezi abiri kandi ari umupfakazi
Nitwa Maman Furaha ndi umubyeyi w’abana batandatu n’umwuzukuru umwe, maze imyaka 18 ndi umupfakazi, muri iyo myaka yose rero nagiye mbona Imana imbonankubone kuko ntacyo nayiburanye yandereye abana kuko umugabo wanjye yapfuye umwana wa mbere ari mu mwaka wa gatatu w’amashuri abanza,
Ubwo umugabo amaze gupfa nibwo umukobwa umwe ntazi yaje kubyara umwana amaze amezi abiri n’igice araza amutereka imbere y’iwanjye arigendera, ubwo nari nagiye ku isoko nje nsanga akana karize kenda gupfa nkigafata numva ijwi rirambwiye ngo uwo niwe musaraba wawe
Umwana naramufashe mushyira ku ibere mbona amashereka araje menshi cyane kandi ubundi sinajyaga ngira amashereka, abana nabonsaga gacye ubundi nkabaha amata, uwo mwana naramureze rero arakura ariko kubera ubuzima bubi yize kugenda afite imyaka itatu, umusaraba w’ubupfakazi no kurera uwo mwana narawugumanye mbaho nabi abaturanyi n’abo dusengana bakamvuga ngo narwaye Sida kubera ubukene n’ubuzima bubi ariko ndashima Imana ntiyantereranye
Uyu munsi wa none abana banjye baguwe neza batatu barangije kaminuza, babiri bari mu yisumbuye na ka kandi bataye iwanjye ubu kari muwa kabiri wa secondaire
Nagiye mbona kugiraneza kw’Imana mu nzira nyinshi,
Ubwo rimwe nari nicaye numva telephone irasonnye nditaba numva umuntu aravuze ngo ninjye wataye umwana iwawe, ndamukupa bukeye arahamagara ati ndi ku rusengero nagushakaga ndagenda njya mu biro turaganira ati ninjye wataye umwana, ararira arigaragura ariko ikibazo kiba icyo kubwira Simbi ko ntari nyina
Igihe kimwe Simbi ari kwigira umubatizo rero nibwo yaje mu biro ngo mubaze kuko ari njye wabazaga abanyamubatizo mfata umwanzuro wo kumubwira aho yavuye kandi ko ntari nyina, narabimubwiye umwana arasara ati agakiza kanyu mukagumane ariko sinshobora kubabarira mama, kugeza uyu munsi ntarabonana na nyina nta nubwo yifuza kumubona na rimwe
Mu gihe cyashize nibwo twari mu bukene bwinshi mbwira Simbi nti ko nta mafaranga y’ishuri dufite waretse tugahamagara wa mubyeyi mama wawe akaza akadufasha?
Umwana yaransubije ati mama ndacyari muto aho kugirango uriya mugore mubi adufashe reka uyu mwaka ndeke kujya ku ishuri abandi bajyeyo wenda nzaba njyayo umwaka utaha, ndashima Imana ko yamfashije Simbi na we akajya kwiga nubwo byari bigoye
Imana ni Data wa twese mwiza, yatugiriye neza itwishyurira ubukode bw’amazu, igaburira abana banjye iratwambika ntako itagize nukuri nishimwe ibihe byose
Src: Zaburi Nshya
Liliane@agakiza.org


text:
Video zo Guswera Zitandukanye
Video zo Kunyaza Umukobwa
Video zo Guswera Zigezweho
Igihe kimwe urugo rwa Serupfipfinyurimpyisi rwari rwatetse ibiryo biryoshye cyane. Noneho bukeye mu gihe umugore atari mu rugo, umugabo aza kwegera agakono kari karimo ibyo baraje. Ni bwo ashatse kukihindaho mu gihe abandi badahari. Ariko aza kubona biza kuba igisebo umugore cyangwa abana baje bagasanga ari kuri uwo murimo. Ni bwo abebetanye agakono no mu mu mubyuko w’amasaka kugira ngo abe ari ho arira yihishe. Akihagera asanga ni ho umugore ari, arimo gusoroma igisusa n’umushogoro. Umugore arumirwa, umugabo akorwa n’ikimwaro ariko agerageza kuhikura ati “kubera ko nshaka kwihuta nasanze nintegereza ko urangiza ngo uze mu rugo ungaburire ndi bwice gahunda mfitanye na ba Binama. Nanze rero kukurindira, ni yo mpamvu nari nzanye inkono ngo umpeho ibyanjye mfungure vuba ngende.”


text:
Mbanje gushimira Bangambiki washyizeho iri huriro nibwira ko rizafasha benshi mu kuzubaka zigakomera; nshimira na buri wese ugira icyo ahatangariza kugirango bigire icyo byungura uhasuye!
I.Kugira ibyishimo n'umunezero mu mishyikirano mpuzabitsina
Iby'urukundo ni ibintu byimbitse kandi bitanagoye gusobanukirwa cyane iyo hagamijwe kunoza imishyikirano mu guhuza ibitsina.
"Igitsina (Imboro n'Igituba) si iyobera nkuko bivugwa, Igitsina cyaremwe n'Imana , kiremanwa ubuhanga butangaje; cyaremwe muri gahunda yo gushimishirizwamo imibonano mpuzabitsina(cyane iyo iteguwe neza );ni naho dukomora urubyaro (mu gihe habaye gahunda yo gusama). "
Iyi nyandiko nubwo abenshi basanzwe bazi ibiyikubiyemo byabaye ngombwa ko hifashishijwe ubutumwa butandukanye bw'abasura blog "igituba" n'ubuhamya bwa bamwe bagaragaza ibitekerezo byabo; yegerezwa abakunzi ba blog n'inshuti zayo kugira ngo igirire akamaro abayisoma.
Nubwo yibanda cyane ku bikorwa rusange mu rukundo , hagamijwe icyavuzwe haruguru, iranibanda ku ruhare rw'umukobwa n'umugore mu gutegura ejo hazira amakenga mu gihe azaba ageze mu rwe..
1.Imyiteguro y'umukobwa mu guhirwa n'umubano wo gushyingirwa
Gushinga urugo rugahama kandi rukizihirwa ntibiterwa gusa nuko umugore ari umunyamirimo,ahubwo umukobwa witeganyiriza umunezero ashingira ubwenge, ibitekerezo n`ibikorwa bye ku muco wamureze, ugahora umubera nk`iriba avomamo ubuhanga bw`umubano utabangamira rubanda, kandi ntubangamire uwamushatse. Ahora yibuka ko ari we ruhimbi igihugu gishyinguraho umuco wacyo, byonyine bikamubera urumuri mu myifatire ye kuva yitwa umwari kugeza abaye umukecuru rukukuri, atyo agahora yitwa NYAMPINGA. Umukobwa amenyereza kandi na we yimenyereza kwakira abamugana; bityo abakuru n'abamukurikira abadabagiza bose abasangiza ubupfura bakamwita NYIRARUGWIRO.
1..Imyitwarire
Umugore wese aberwa no kugira urugwiro, ibambe n'ubwuzu kandi akaba aribyo ashyira imbere mu mishyikirano ishingiye ku bitsina.Aba yaratojwe kubihorana na we ubwe yarimenyereje kubigaragariza abo babana, ku buryo atajya agira ikimuzindaza ku mugabo wamwishakiye; ndetse niyo mpamvu umukobwa witegura gushyingirwa yibanda kunoza umuco n'imico myiza mbere yo kunoza umubiri, akurikije amajyambere, nayo ubwayo adahwema kwivugurura.
Buri mukobwa agira ishusho imuranga igizwe n'isuku,imvugo, umurimbo w'imyambaro n'imisatsi, isuku y'umubiri cyane igitsina kuko nayo ari isoko y'umunezero! Imvugo nayo yerekana imico ya nyirayo kandi ni ingenzi mu mubano w'abantu!
Umukobwa urimba ashimisha rubanda, agatera umugabo ishema (iyo yiyambitse umwambaro wa gikobwa, arabyina akizihira ibirori mu kibuga) agahora amwishimiye kandi ibyo byishimo bikagaragara mu mibanire n'ibikorwa byabo, maze urugo rwabo rugahora rususurutse! Ibyo nabyo agomba kubitegura!
*Inzitizi
-Ubujiji bwonona ingo nyinshi kuko buzitira ubwumvikane bw'ababana bikadindiza n'iterambere ry'urugo!
-Ubukubaganyi bw'umukobwa bwonona ubwumvikane bw'abashakanye kuko umutima nama we uhora ubimuryoza akabura amahoro ku giti cye, bigatuma n'uwamushatse aburirwa n'amahirwe amutezeho.
Umunezero muhire umukobwa awiteganyiriza cyane cyane yirinda icyo ari cyo cyose kimwangiriza ubusugi ku mubiri, kuri roho mu bitekerezo no mu myifatire, abasore benshi bakunze kuvuga ko nta mukobwa w'isugi ukibaho(ugifite akabambano ndangabusugi),na none ubushakashatsi bwerekanye ko gashobora gucibwa n'izindi mpamvu cyane nk'imirimo myinshi inaniza cyane umubiri, n'imikino ngororangingo imwe n'imwe; ikindi abahanga mu miterere y'umubiri basanze iyo "nyegamo" Atari yo iranga ubusugi bw'umukobwa nyabwo, kuko hari uvuka atayifite! Na none hari
umukobwa ubonana n'umugabo kandi akabambano ke ndangabusugi ntigahungabane na gato.
Ubusugi bw'umukobwa burangwa n'imyifatire ye mu mico, mu migenzereze, mu mibanire na rubanda no mu busabane na bagenzi be.umukobwa urinda ubusugi, yamagana icyo ari cyo cyose kimutera ikinegu imbere y'ababyeyi n'urungano ntiyitwe icyomanzi.
2.Ubuzima bwiza:
Umukobwa witegura yiteganyiriza umunezero, arwanyiriza kugira ubuzima bwiza kuko ari yo ngingo y'ireme mu mibanire ya babiri: agomba kugira amagara mazima kugirango kugirango abshe kwihanganira ingorane zo gusama no kubyara kandi ashobore gucunga ubuzima bwiza bw'abana, bw'umugabo we, n'ubw'abo mu rugo bose kuko nabyo ni umurimo we; azirikana ko ari we mugore n'umubyeyi w'ejo, kandi mu ngorane zimwe na zimwe arahaguruka agakora kigabo.
Abibuka iby'ubuzima ni bacye , ni ngombwa rero kwisuzumisha kwa muganga ngo barebe ko ari bazima mbere yo gushyingirwa ngo "ejo batavaho bashyingiranwa ari abapfu(ba nyakwigendera)"!Biba byiza umukobwa yisuzumishe ndetse akabaza ibibazo muganga kugirango ajijukirwe, ibyo bituma abazabana bashirana amakenga kandi bombi bakabana bizeye rwose ko ari bazima!
*Impungenge
-Abakobwa benshi batinya kwisuzumisha kubera gutinya ko muganga yamusangana indwara cyangwa se akamenya ko ajya akubagana, anatinya ko yamusangana ubugumba cyangwa se izindi nenge, hakaba niyo atinye kwerekana ubwambure bwe cyane cyane iyo akiri isugi, iyo atinyutse, hari bimwe na bimwe abwira muganga kugirango amusuzumane ubwitonzi, hakaba n'ibyo muganga yishakishiriza:igihe agira imugongo, uko aribwa, uko umutima utera, nuko ibihaha bikora kandi akamusuzuma inkari n'amaraso; agasuzuma amatako y'umukobwa areba uko ateye niba atazagira ingorane mu mishyikirano cyangwa niba azabyara bitaruhanyije,…ibyo byose umukobwa abikora agirango yiteganyirize umunezero ku giti cye n'uw'urugo rwe muri rusange, akazirikana ko indwara zishobora gutera ikibazo gikomeye mu byerekeye umubano, ndetse zikanavutsa abashakanye amahirwe n'umunezero n'urubyaro.
Impamvu zo kwisuzumisha
-Kwisuzumisha kwa muganga bifitiye akamaro umusore n'inkumi bashaka kubana bibarinda ibizazane n'ingorane bitabarika.Bituma bombi bishimira kubaka no kubana kandi uwo mubano bakawuha icyubahiro gikwiye.Bituma umukobwa ashira amakenga kandi agasobanukirwa n'umurimo nyakuri mu mubano w'abashakanye; bombi bategura ibyishimo n'umunezero birambye mu muryango.
II.Ubwumvikane mu mushyikirano
Iki gice kirarebana n'igihe umusore n'inkumi bageze mu rwabo n'umurimo w'ibanze ubategereje: na none nk'ibimenyerewe, ndibanda ku bigereranyo kugira ngo birusheho gusobanuka neza; cyane ko hari utumva icyo umugore amarira umugabo mu gihe barimo guhuza ibitsina, abagore benshi bibwira ko ari umurimo w'abagabo kurongora abafasha babo, bo ntacyo babafashaho, ugasanga umugabo ni we ugoka arongora kandi bagomba kurongorana ndetse bombi bakumva uburyohe kimwe!
Urukundo mu bashakanye rugaragarira mu bikorwa byabo byose no mu mibanire ya buri munsi. Kumvikana ntibabiterwa gusa nuko buri wese anogeye undi, ahubwo nukuntu bafatanyije mu mirimo mpuzabitsina nukuntu babyitayeho.
Umurimo w'urukundo mpuzabitsina wagereranywa n'ikivi bateruranye bombi maze bamara kugisoza bakishimira hamwe ibihembo bibategereje, mu gihe bagihinga umugore ntiyakwirushya ngo akenyere ageze ku birenge cyangwa ngo yambare imishanana (imikenyero), ntiyanambara ibimukobetse ngo bimubuze gutambuka no guterura isuka ngo asoze ikivi cye kandi umugabo adashoboye guhinga aha bombi: umugore yirwanaho akoresheje uburyo bwe, ubwenge n'imbaraga ze agatura ikivi cye. Na none ashobora kwiyambaza umugabo we igihe ageze ahakomeye akahamukubitira isuka, igihe ahuye n'ikibuye akakimuhigikira, yagera ku gihuru akakimutemera; ndetse byaba ngombwa akamusaba kumutangirira ikivi yananirirwa hagati ati"nzamura". Bagakomereza hamwe uko babishoboye, ikivi bakagitura, bakabona gusangira ibihembo n'umunezero bakesha umurimo wabo.
Imbogamizi: niba umugore adafite imbaraga zihagije zo gusoza ikivi cye, cyangwa se niba yahishe umugabo we ko akeneye inkunga, ntamubwire n'ukuntu yifuza ko amuyamba, azamusiga aharure icye undi akiri epfo yaharuhiye. Ibyo bimutera umwaga n'uburakari, ashobora kwivumbura kubera umujinya ibyo gusoza ikivi agaparikiraho ageze. Nakomeza atyo nta na rimwe azanezerwa ngo yishimire ibihembo by'umurimo we; kandi nta rimwe umugabo we azamwishimira. Niho havamo ko umugabo amusiga mu rugo akijyana yagira amahirwe akabona umufasha icyo kivi! Nyiranaka na we akaguma muri iyo "routine" ngo ahari niko zubakwa azira kudasobanura!
Ubuzima bwiza, imbaraga, urugwiro,urukundo, Ibyo byose ni Intwaro z'umugore wifuzq ko umurimo we mpuzabitsina uba indakemwa: bituma ahora yibuka ko nubwo umugabo we ashobora kumufasha adashobora gukora aha babiri. Iyo bamenyereye gufashanya no gusangira ibyishimo by'imishyikirano yabo, baba barageze ku bwumvikane bukomeye, kandi ibyo byishimo bikababera urumuri bahora barangamiye mu buzima bwabo kugeza batandukanyijwe n'urupfu.
Ibyo bisaba kwihangana (mu minsi ya mbere y'ubugeni akenshi buri umwe agenzura ibyo akoze ko bishimisha mugenzi we: guhoberana, gukina, gusomana, …); ibyo iyo bimenyerewe bikorwa nk'ubufindo nta witayeho kureba icyo undi abitekerezahono , binasaba kubahana n'urukundo.
Umugore ufite amagara mazima kandi ukunzwe n'umugabo we nta kimubuza kwishimira umurimo w'urukundo cyane cyane igihe na we akunze umugabo. Mwene uwo, iyo imishyikirano itamunogeye arababara.Ashobora no kuba yikundira gusa udukino tubanziriza igikorwa cy'urukundo nyacyo, kandi ntibimubuze gufatanya n'umugabo we cyangwa se kumwihanganira muri icyo gikorwa.
Hari abagore bamwe babona ko umugabo yifuza kubashimisha byimazeyo,nabo bagasa nkaho bishyimye koko kandi Atari byo. Burya ngo biraruta, ndetse kenshi bituma umugabo n'umugore babana neza. Byerekana nibura ko umugore yishimiye urukundo muri uwo munezero. Byerekana kandi ko yumva icyo mugenzi amukeneyeho kandi ko yitwararitse kurangiza uruhare ashinzwe: gutera umugabo inkunga, akamuha umwanya n'uburyo bwo kugaragaza ubugabo bwe. Koko rero umugabo akunda ikintu cyose kimutera ishema n'ubwishongore. Biba bibi gusa iyo abonye ko rwose umugore atamwishimiye ahubwo ko amuryarya.
Abahanga kandi bavuga ko umugore adakeneye kurangiza, aribyo kugera ku byishimo by'indunduro kugirango asame kandi abyare. Ibyo birajyana nuko abagore benshi batazi kurangiza cyangwa ibyishimo by'indunduro icyo ari cyo,uretse ko bagenekereza bakurikije ibyo bumvana abandi mu biganiro cyangwa bahereye ku bwumvumve biyumvira ubwabo: ibyo gusa!
Ingaruka zo kutagera ku byishimo birunduye ku mugore
Na none akamenyero ko kudashyikira ibyishimo by'indunduro buri gihe gashobora kumugirira nabi. Iyo umugabo amwegereye arashyuha, umubiri we wose ukikanga ukanguwe n'urugwiro n'ibineza neza amufitiye; icyo gihe umugabo yagomye kumushimisha ku buryo ibyishimo bye bigera ku ndunduro, akarangiza. Kuko iyo bitagenze gutyo biba bibi: buri gihe uko batangiye uwo muhango w'urukundo, ibyishimo biramusaga, ubwenge bwe bwose bugakanguka,ibinezaneza bikaba byinshi kuko aba yizeye kugeza ibyishimo ku ndunduro. Iyo abibuze ya mizero arapfapfana akababara, umubiri ugasuhererwa, umutima ugaserebera, akumva yinjiriwe. Ubwo mu mutima hakavuka igihu cy'ibitekerezo bibi, bimwoshya kuzinuka uwo mugabo udashoboye kumushimisha ngo amugeze ku munezero yari amwizeyeho. Ikindi umugore ntashobora kwifuturira impamvu y'ibyo bitekerezo bimwangisha umugabo .
Gupfukiranwa mu mishyikirano nk'iyo bitera inkeke, bigira n'izindi ngaruka mu mibereho ye no ku giti cye, bikamugaragaraho mu buryo bwinshi.
Inkurikizi z'izo ngaruka
Abaganga n'abacamanza bavuga ko bumva menshi mu makimbirane n'imanza z'abashakanye kandi atagirana isano n'I;pa;vu nyakuri ituma batumvikana ari yo: imishiyikirano yabo.
Umugore agera mu Rukiko akarega umugabo we kuba indangare, injiji, kugira imico mibi, akamurega ubusinzi, ubugugu cyangwa gutagaguza. Akomeza avuga ko ntacyo yitaho cyo mu rugo,ko nawe ubwe atamwitaho (nyamara ntanasobanure n'impamvu n'aho bipfira). Akavuga ko yibera mu gakungu k'abamushuka, ageraho akamurega ko anywera itabi mu buriri, cyangwa ko ari igisambo, amaurga ko agera mu kiryamo agasoma ibinyamakuru, ko afungura radio ikamumena amatwi, akavuga ko ahora ajya gutera cyangwa kogeza umuira, ko atajya arya ibyo yatetse, ngo ntakunda abana,ngo yanga abaturanyi, ngo ntasura incuti,…. Yewe! Ari iby'umugabo avuga aribyo akora byose bimutera umwaga, rimwe na rimwe agakeka ko umugabo abikora nkana ngo amuhime,! Abo hirya bo bamwita ingare, ngo ni ukushizi w'isoni (ntabe akiswe Nyampinga), nyamara baba bata igihe kuko agahinda afite katagira urugero, kandi ntaho kaba gahuriye n'ibyo babona, kaba gashingiye ku bubabare bw'urusobekerane rw'imitsi y'umubiri wose na we ubwe adashobora gusobanura.
Mu mibanira y'abashakanye, amakimbirane ntabura, ariko! Nubwo "incident" yabazamo bakaremana inguma,urukundo rwabo ntiruhumana iyo imishyikirano yabo ishingiye ku bitsina inoze, hari igihe banarakaranya nk'umugabo amennye agacuma kavuye kwa sebukwe cg umugore ashatse korora inkoko hakavamo ko umugore yivumbura agasasa ubwe; nyamara uzi ubwenge yirinda iyo ngeso yo kwivumburira ikiryamo. Kwegerana byonyine bifasha umugore n'umugabo gucubya uburakari bakiyunga( mu buriri). Ikindi iyo basanganywe bene iyo mishyikirano bibagirwa vuba bene utwo tuntu tudashobora gucogoza urukundo n'umunezero basanganywe, kandi ni mu gihe kuko urwo rukundo n'umunezero basanganywe ni byo bibatera inkunga mu minsi mibi, na none utwo tuntu dushobora gusenya urusanzwe rwubatse ku musenyi.
Na none haba igihe umugore ahura n'ingorane zikomeye koko zaba izitewe n'abo bafitanye isano cyangwa se rubanda, maze ari we ari n'umugabo we zikabazahaza. Ubwo urukundo rwabo rushingiye ku bitsina narwo rukahazaharira. Ashobora kurenzaho akagerageza guhisha ububabare n'ubwivumbure afite, ariko ntibibura kumutamaza kandi bikamugaragaraho mu buryo bwinshi. Umugore ubabaye kandi wivumbuye ashobora gushakishiriza amahoro n'amahirwe mu bintu bidafitanye isano n'impamvu nyakuri yatumye yivumbura.
"Ashobora guhinduka umubyeyi ukabya gutetesha abana, agahorana igishyika ntagire amahoro igihe atababona iruhande rwe.Ahangayika ku tuntu twose ndetse n'utudafite umumaro, arararukarara, ugasanga umutima utakimuba mu nda. Byaba ibikomeye, byaba amafuti byose nta kitamukura umutima. Ashobora no guhinduriza imico, buri kantu kose akakanegura, ndetse akirata ntagire icyo ashima n'uwo ashima".
Akurizamo indwara
Hari n'ugerageza kurwanya ubwo burakari n'umwaga bimwaritsemo, akarya, akanywa noneho agakurizamo ubusambo no kubyibuha bikabije. Hari n'urwara indwara nyazo; agacika integer akabura ibitotsi, agaheta intugu, agasaza imburagihe! Hari urwara umutwe udakira, kugundirwa mu nda, cyangwa kugira amazi-nda. Yewe hari n'abarwara ibikanu, n'izindi ndwara zisesa ku mubiri (umubiri we uba wagize ubwivumbure) ndetse akenshi usanga bene abo bagore barwara cyane za rubagimpande, indwara z'ibifu, ibibyimba mu nda n'ibindi, kandi inkomoko yabyo ikaba mu rusobekerane rw'imitsi y'umubiri wose!
Nkuko abahanga mu miterere y'umubiri babivumbuye, umubiri ugizwe n'udutsi twinshi tutabarika, kandi buri gatsi kakagira umurimo wakagenewe. Iyo utwo dutsi dukora ubutitsa biba bibi. Nk'iyp umuntu arakaye, kabone n'iyo yarenzaho ntabigaragaze, hari udutsi twabigenewe dukangarana tukivumbagatanya kuko ari cyo dushinzwe. Iyo rero dukora ubutitsa tugeraho tukaruha tugatangira kononekara, noneho indwara z'amoko yose zikuririraho!
"Ni byiza kandi ni na ngombwa ko abagore bamenya imiterere y'umubiri, ibyo ukunda ibyo wanga, ingorane n'inkurikizi bikurikiraho, kuko akenshi mu muryango usanga ari we ibi byose byasobanuwe haruguru bigeraho cyane kabona nubwo umugabo we na we yaba yasogongeyeho kuri ibyo bizazane!"
Ku ruhande rw'umugabo na we agerwaho n'ingaruka
Si umugore gusa, iyo umugabo nawe adashyikira umunezero agamije arababara, ndetse akiheba. Arivumbura akabigaragaza ku buryo bwe bwa kigabo nyine. Ahindura imico akajya arakazwa n'ubusa, akantu kose kakamutera inabi, agasharira, akarushya (nk'ahazamuka), akitotomba ngo iwe nta gitungana! Ndetse yaba n'umwana we, bagenzi be, bose abona bamufudikira, akantu kose kabaye nubwo kaba koroheje abona ari ishyano riguye.Aratangira akanywa akarenza urugero rwe ndetse yabishobora ntatahe akajya arara iyo. Hari n'ugaragaza umubabaro we mu kazi, ndetse hakaba nubwo akabije bikamugwa nabi. Iyo izo mbaraga atazimariye ku murimo asanganywe azishora mu mushinga ukomeye cyangwa se agacudika n'undi /abandi bagore.
Akurizamo indwara
Igiteye impungenge kinababaje ni uko ashobora gufatwa gufatwa mu mitsi igenga ubugabo bwe bigatuma aba ikiremba. Na none , umugabo ntabura uburyo ahisha agahinda n'umubabaro afite, ariko uko byagenda kose, umutima we ntubura gushenguka. Bose n'umugore bakahashengukira kuko bombi ari uruti rumwe.
Inama /Impanuro
-Kugirango umugore avumbure ikibangamiye umunezero w'umutima we agomba kwimenya, akamenya umugabo we cyane cyane akamenya inzira akwiriye kunyuramo kugirango agere kuri uwo munezero.
Ø Agomba no kumenya imico ya bombi mu byerekeye imishyikirano ishingiye ku
bitsina. Igihe ahuye n'ingorane ashobora gushakishiriza impamvu mu burere bwabo. Nubwo bitoroshye bwose, hari ibice bike umuntu ashobora guheraho akisuzumira ibyo ashoboye:
-"Mu mavuko umuhungu n'umukobwa babeshwaho na nyina ubabyara kurusha se kuko nyina ari we uha uruhinja ibere, akarwuhagira, akarwitaho, akarurera rugakura, bituma rero umwana akunda nyina cyane ".
-Na none iyo umuhungu akomeje gukunda nyina akarinda aba ingaragu, urwo rukundo ni narwo akunda umugore we iyo amaze gushaka.
-Abahanga bagaragaje ko mu busanzwe umukobwa abyiruka akunda is cyane akazaboneraho gukunda umugabo we. Hari igihe ise w'umukobwa atamwitaho mu irera rye kubera umwanya muke cyangwa se uburangare, ntashishikazwe no kumwereka urukundo n'impuhwe amufitiye nkuko umwana abyifuza, Ibyo rero bituma akari kera iyo umukobwa ashyingiwe, adashira amakenga ngo yizere koko urukundo rw'umugabo we. Nkuko kwigarurira urukundo rwa se byamushobeye akiri muto, ni nako ajijwa ntamenye uburyo abyifatamo ngo akundwe n'umugabo. Ntamenya icyo agomba gushyira imbere ngo akitwararike kugirango anononsore umurimo mu mibanire n'umugabo we.
Ø Haba iyo umugore yisuzumye akamenya imbogamizi zimuzitiye kandi
akagerageza kuzirwanya, Niba umugore adashoboye kwifuturira impamvu zimubuza kugera ku munezero, ashobora kubiganirira muganga cyangwa undi muntu yizeyeho ubushobozi n'ubwitonzi.
Na none hari igihe umwana w'umukobwa aba yarateteshejwe na se bigakabya, mbese yishyira akizana ,
Ø mu ishyingirwa rye aba azi neza ko umugabo azamuha ukwezi n'ijuru!,
kugirango abashe kuvumbura ako kantu k'umuteto akarwanye bisaba ko aba ari
umunyabwenge kandi azi gusesengura ibintu n'ibindi!
-Akenshi umugore ababazwa kandi agira agahinda aterwa nuko abona ntacyo bimumariye guhora yihatira kubana neza n'umugabo we, akabona ari we wenyine wigomwa, wihangana, witota, wibabaza, akabona ari we wenyine uhagatwa ashaka umunezero wa bombi kandi umugabo yigaramiye, adashaka kubyivangamo ngo keretse gukora akazi ke nta kindi,
Ø Iyo yitonze akamwiga akanaperereza, akamenya ko akiri muto nyina atabashije
kumwitaho ngo amwerek urukundo n'urugwiro nyina amufitiye nkuko umwana abikenera, kuko nibyo bituma iyo amaze gushaka yishisha umugore we ntamwizere rwose byo kumugaragariza urukundo amufitiye, ngo ejo atavaho amutamaza akamumerera nka nyina.
ü Urukundo, ubugwaneza, n'urugwiro umugore ahorana, nubwo yibwira ko bipfa
ubusa kuko nta nyishyu yabyo abona, ni byo bihindura umugabo bigatuma ashira amakenga, agashyira umutima hamwe akagwa neza, akizera umugore we kandi akamukunda. Kuko umunezero umugore aharanira uzabashimisha bombi ku buryo buhebuje!
ü Umugore wese aberwa no kugira umutima woroshye, ugira ibambe n'ubwuzu,
agomba kuba intwari cyane, akaba kandi intarambirwa ngo ejo atiheba naramuka ahuye n'ingorane nkizo cyangwa n'izindi zose z'urugo, akamenya n'ibindi ibishobora gutokoza urukundo cyangwa umubano wabo basanganywe, kugirango ashishakazwe no kubana n'umugabo we mu munezero, urtse ko hari ibyo atakwifuturira byasobanurwa n'abahanga mu miterere y'umubiri, ariko ibigaragarira buri wese akwiye kubimenya!
Kimwe muri ibyo bintu kandi gikomeye ni igipimo cy'urukundo buri muntu akeneye: buri wese afite mugerwa ihuje na kamere ye,
ü Umugore ushaka kurwubaka mu munezero n'ubudahemuka akwiriye kugena
igipimo cy'urukundo rwe ahereye ku cy'umugabo we, akaba ari cyo kimubera mugerwa, kuko abahanga bagaragaje ko ibitekerezo n'ubwugugu byerekeye ibitsina bitamuhora mu nda, ahubwo abiterwa n'umugabo we.
ü Ntagomba gukurikiza ibitekerezo yiyumvamo cyangwa se yumvana abandi bagore.
ü Ntagomba kwishuka ngo ararikire ibyo yigeze gukora cyangwa kubona(mu
gihe atabigaragarije umugabo we ngo batangirane ikivi kuri icyo gikorwa
gishyashya amwunguye).
ü Agomba kwifatanya na we kugirango ibyo bashoboye bibe byiza kurushaho.
v Iyo abashakanye babishyizeho ubwitonzi, uko iminsi ihita niko
imishyikirano yabo igenda irushaho kubabera UBUKI kandi buri wese akayinezererwamo bitagira urugero.
ü Amagara mazima nayo ni ngombwa kugirango abashakanye banoze
ubwumvikane bwabo, bahuze urugwiro bityo igikorwa cy'imishyikirano ishingiye ku bitsina kigende neza ntawe uhavunikiye, ndetse ahora yitwararitse uko we, abana n'umugabo we bakora kandi bakaruhuka.
Ø Umugore ugeze mu rwe ashimishwa no guteka neza kuko aba akunze
umugabo we kandi ashaka kumushimisha, kugirango amwereke ubuhanga bwe ateka byinshi binyuranye, maze bakabirya batabibariye,
ü Nyamara umugore ugamije kubaka aragereranya kugirango ibyishimo by'inda bitaganza umunezero wo gushyikirana no gushimisha imitima kandi Imana yarabitugabiye.
Ø Umugabo ugaburiwe cyane birenze arabyibuha ntiyongere gushabuka nka
mbere, umwete yahoranaga mu mishyikirano y'urukundo uragabanuka, rimwe na rimwe umugore akibwira ko atakimukunda, akamukeka amababa ngo ahari yaba yigira mu bandi bagore, cyangwa akibwira ko ibyabanje byari agahararo, ahubwo ikintu cyose kigira urugero rwacyo.
ü Amajyambere mu by'imirire no guteka yarasakaye, umugore ashobora
kwigishwa uko ategura amafunguro mu rwego rwo gutunga urugo rwe (akenshi
ntibinahenze) atibagiwe n'umunezero w'umugabo n'uwe bwite, ihame ridakuka ni
uko buri wese akeneye gukunda no gukundwa kandi biruzuzanya.
Ø Abagore benshi bagira ingorane zituruka kuri kamere yabo zikababuza guhimbaza
umurimo wabo mu mishyikirano ishingiye ku bitsina. Igisa n'icyo ni kigatsindwe! kiba kigamije kumusenyera,
Ø Guhindura imico no kugira umwaga bya buri kwezi ubwabyo bishobora
gusembura umugabo uwo ari we wese nubwo yaba tauza nk'intama, ararambirwa akivumbura, akarakara, noneho nawe agakurizamo guhindura imico,
Ø Habaho umugore uhorana umucyo azi no guterurana ikivi n'umugabo we,
nyamara ukwezi kwe kwaba kwegereje agatangira kwijima, akagira agahinda kagaragara, akantu kose kakamutesha umutwe, agakangarana, ndetse ugasanga yashinze iryinyo ku rindi, cyangwa agasa n'indangare akagira amazinda bikabije, agira Impinduka ku bintu byinshi bitarondowe hano…agarura moral iyo imihango ngaruka kwezi ibonetse, akagarura ubugwaneza n'urugwiro asanganywe.
ü Buri mugore akwiye kumenya kubibaho kandi nta wubihuza n'undi akisuzuma
abyitayeho kugirango niba bimubaho agerageze kwiramira no kwiyumanganya muri iyo minsi, birasaba n'umugabo we kubimufashamo aho bidashobotse akamwihanganira bakabiganiraho babyunguranaho inama ku cyakorwa.
ü Birakwiye ku mugore wese kwitwararika isuku muri byose , ariko cyane cyane
imyanya ndangagitsina, kugirango yitegure imibonano mpuzabitsina nta yindi mpumuro yumvikanamo atari iy'igituba: birababaza kuba ibyavuwze haruguruubyujujwe ariko ibyishimo n'umunezero ukabibuzwa n'isuku udakorera umubiri wawe!
UMWANZURO: Ndibwira ko nubwo ari byinshi ariko bivunaguye ntawe byarambira gusobanukirwa cyane agamije kugira ibyishimo n'umunezero" birambye" nacyane ko ntawanze kubigira, nibanze cyane ku bagore nuko ari bo mutima w'urugo, kandi ngo umukurusha aba akurusha urugo, muri rusange byari intangiriro kugirango ubutumwa buzakurikiraho bujye busanga amayira yaraharuwe.
Ndashishikaza ba Nyampinga kutitinya bagatanga ibitekerezo byabo kugirango bishyirwe ahagaragara bigirire bose akamaro (Umwambaro w'abakobwa-gukuna; uko wakwifata mu gihe uwagushimye asanze utanyara; ….) dore ko hari uba akeneye kugira icyo ahinduraho akenshi akahakura ubugororangingo!
Murakoze!
Ni La toute
Umukunzi n'inshuti ya Blog igituba!
Biracyaza….


text:
Uwo mukobwa (amazina ye yagizwe ibanga) yavuze ko abo bagabo bamubeshye ko bazamushakira akazi gahemba umushahara munini ko kwita ku bana mu gihugu cya Malawi, aho bari kugera baciye mu gihugu cya Uganda.
Umuvugizi wa Polisi mu Ntara y’Iburasirazuba, Chief Inspector of Police, (CIP) Theobald Kanamugire, yavuze ko uyu mukobwa yatabawe ubwo abo bagabo babiri bendaga kumujyana hanze y’u Rwanda baciye ahantu hatemewe n’amategeko. Abo bombi ubu bari mu maboko y’Urwego rw’Igihugu rw’Ubugenzacyaha.
Yakomeje agira ati "Uyu mukobwa yagaragaye ubwo bashakaga kumunyuza mu nzira itemewe yambuka umupaka, hafi y’Uruzi rw’Akagera. Kuba yari wenyine hamwe n’abagabo babiri byateye Polisi muri aka karere kugira amakenga, ibikurikiranye isanga barashakaga kujya kumucuruza mu mahanga, iburizamo uwo mugambi mubisha, ifata aba bombi bari bamujyanye."
CIP Kanamugire yavuze ko abakora icyaha cy’icuruzwa ry’abantu babwira abo bashuka ko bazagira imibereho myiza mu bihugu bashaka kubajyanamo, babizeza ko nibagerayo bazahabwa imirimo myiza ibahemba umushahara munini.
Yakomeje agira ati “Ariko iyo babagejejeyo, babambura ibyangombwa byose, barangiza bakabakoresha imirimo ivunanye nta gihembo, ubundi bakabashora mu bikorwa by’urukozasoni nk’ubusambanyi, ndetse bamwe muri bo barababaga bakabakuramo zimwe mu ngingo z’umubiri nk’impyiko bakazigurisha abazikeneye ku mpamvu zitandukanye."
Yagiriye inama urubyiruko dore ko ari bo bakunze gushukwa, kwima amatwi umuntu wababwira ko ashaka kubajyana mu mahanga abizeza imirimo ihemba amafaranga menshi, amashuri meza, n’ibindi bitangaza.
Itegeko rigena ko iyo icyaha cyo gucuruza abantu gikozwe ku rwego mpuzamahanga, uwabikoze ashobora guhanishwa igifungo kuva ku myaka 10 kugeza ku myaka 15 n’ihazabu y’amafaranga y’u Rwanda kuva kuri miliyoni 10 Frw kugeza kuri miliyoni 20 Frw.


text:
Menya umumaro wo kurya imbuto zitandukanye kandi zihagije
Iyi nyandiko yagufasha gusobanukirwa byinshi ku mbuto zitandukanye, umumaro zigirira uwaziriye ndetse n’ibindi by’ingenzi ukwiye kwitaho ku mbuto.
Imbuto ni bimwe mu biribwa by’ingenzi bifite umumaro ukomeye ku buzima bw’ikiremwa muntu. Abashakashatsi batandukanye bagaragaza ko abantu bamwe usanga bazikunda bitewe nuko zisa, ziryoha n’ibindi. Urubyiruko byagaragaye ko bari mu badakunda imbuto, bikagira ingaruka mbi ku buzima mu gihe umuntu ageze mu za bukuru. Uretse urubyiruko kutarya imbuto zihagije bizana ingaruka zitandukanye nkuko turi bubigaragaze.
Imbuto ni isoko nziza y’intungamubiri zitandukanye nka vitamine, imyunyungugu, ibitera imbaraga, inyubakamubiri, ibivumbikisho, uturemangingondodo n’bindi. Ibi byose bifasha umubiri guhorana ubuzima buzira umuze.
Dore ibyiza bitangaje bizanwa no kurya imbuto zitandukanye
Kurya imbuto zihagije kandi zitandukanye bigabanya ibyago byo kurwara indwara zitandukanye ndetse zikomeye nka kanseri, Diyabete, stroke, ndetse n’izindi ndwara zitandukanye zifata umutima.
Kurya imbuto bifasha guca ukubiri n’ibibazo bitandukanye bifata urwungano ngogozi.
Kurya imbuto zitandukanye, ku rugero ruhagije bifasha kuringaniza ibiro, ndetse no kubigabanya ku babyifuza.
Kurya imbuto zitandukanye kandi zihagije bifasha uruhu guhorana itoto ndetse no guca ukubiri n’ibibazo bitandukanye bifata uruhu, no kurufata neza ndetse n’umusatsi
Kurya imbuto zihagije bifasha ubuzima bw’amagufwa ndetso no gukomera
Kurya imbuto bitera guhorana akanyamuneza bityo ukabaho ubuzima bw’ibyishimo.
Ibyo kwitaho mu kurya imbuto.
Bitewe nuko imbuto zifitiye ubuzima bw’umuntu umumaro ukomeye, ni byiza kwimenyereza kuzirya nibura ku mafunguro ufata ku munsi ntihaburemo imbuto, biba byiza kuzirya uzihinduranya kuko bikurinda kuzihurwa no kuzizinukwa.
Mu gihe ugiye kurya imbuto, biba byiza iyo uriye imbuto zitarengeje iminsi ibiri zisaruwe, yaba myinshi ikaba itatu, kuko nibwo intungamubiri ziba zitarangirika ndetse zitaranagabanuka.
Mu gihe wariye imbuto, si byiza guhita unywa amazi ako kanya, nibura uba ukwiye kuyanywa nyuma y’iminota mirongo itatu cyangwa mbere yayo.
Ni byiza kubika imbuto ahantu hatari ubushyuhe bwinshi kuko bushobora kuzangiza, bityo intungamubiri zikabigenderamo.
Mu nyandiko itaha,tuzabagezaho imbuto z’ingenzi kuruta izindi,udakwiriye kubura ku ifunguro nibura mu minsi ibiri.


text:
Muko: Inshoreke zibangamiye iterambere ry’ingo (AMAJWI)
Abagore bo mu murenge wa Muko mu Karere ka Musanze bahangayikishijwe n’abagabo babaturaho abana babyaye ku nshoreke, bikavamo gusenya ingo zabo.
Mu nkuru yatambutse kuri KT Radio, aba bagore basaba ko inzego zibishinzwe zikwiye gushyiraho ingamba zikaze mu guhangana n’iki kibazo bavuga ko kibakomeyereye cyane. Ubuyobozi se bwo bukivugaho iki?
Ibitekerezo ( 2 )
Ikibazo cyi nshyoreke giteye ikibazo sibanga pe ni #nyagatare mumurenge wa #gatunda bireze
Ku isi yose,Abagabo nyamwinshi baca inyuma abagore babo.Ikindi kandi,bahararuka vuba abagore babo.Ikibabaje nuko benshi babakubita,ndetse bamwe bakabica,cyangwa bakabata mu nzu.UMUTI rukumbi ni umwe:Nukumvira bible isaba abashakanye gukundana.Muli Itangiriro 2:24,imana isaba abashakanye kuba "umubiri umwe".Ababyubahiriza ni bake.Abagabo baca inyuma abagore babo mu rwego rwo kwishimisha.Ariko nukugira ubwenge buke,kubera ko abantu bose bakora ibyo imana itubuza,izabarimbura bose ku munsi w’imperuka nkuko bible ibivuga ahantu henshi.Ntacyo bimaze kwishimisha akanya gato,hanyuma ukazabura ubuzima bw’iteka muli paradizo kandi ntuzazuke ku munsi w’imperuka.Bibabaza imana cyane kubona abantu benshi batunze bible,ariko bakanga gukora ibyo ivuga.Nyamara byabagirira inyungu.


text:
Rutangarwamaboko yamenyekanye mu Rwanda kubera kwiyita “Umupfumu”, ariko akaba akora ibikorwa by’ubuvuzi gakondo bishingiye ku muco mu kigo yashinze kitwa "Ikigo Nyarwanda cy’Ubuzima Bushingiye Ku Muco (RCHC)".
Yavuze ko kuva na kera imihango yo gusaba no gukwa byakorwaga n’imiryango kubera ubucuti yabaga ifitanye, ari naho havagamo kwemererana abageni. Kuri we asanga ntaho yari ahuriye n’uwo muhango ahubwo ko umuryango we uhagarariwe n’umukuru w’umuryango ari we wari ufite izo nshingano.
Yagize ati “Ubundi gusaba no gukwa, gushyingiranwa by’i Rwanda n’indi migenzo bijyana, bikorwa n’imiryango ntibikorwa n’umuhungu n’umukobwa …..nonese harya ubwo ari njye, ari uwo mwali Umugiramana twajyagayo kumara iki?”
Binyuze mu miryango, Rutangarwamaboko yasabye umukobwa bazarwubakana ari we Umwali Umuziranenge Sana Cynthia. Yavuze ko kutaboneka muri ibyo birori ntacyo byangije ku migendekere yayo, ahubwo ko byagaragaje ko nta mugabo umwe wigira.
Ati “Binagaragaza kandi bikongera kwibutsa abantu ko nta mugabo umwe, ko ntawigira, ko kubaho ari ukubana ngo bigahamywa n’uko nyine umubyeyi atigendera ahubwo atuma abandi bo mu muryango cyangwa n’inshuti zawo maze bagasabira umwana wabo kandi bikagenda neza bigaragaza ko runaka adahari ibye bidapfa ngo bipfapfane, urugo rwe rwandagare, abana be babe impfubyi kandi afite umuryango, kandi yarabanye.”
Muri iyo mihango hari byinshi byagaragayemo birimo gukwa inka mu gihe muri iki gihe basigaye bakwa amafaranga no gusangirira ku ntango y’amarwa mu gihe kuri iki gihe bisa n’ibyacitse.
Andi mafoto
Ibitekerezo ( 3 )
agafundikiye gatera masiko
Mutubwire uwo mukobwa bagiye kumusabira we akora iki?Ubwose ntapfunwe yaterwa no kubana numuntu wiyita umupfumu?Gusa tubifurije kuzaggira urugo ruhire Imana izabashyigikire niba RUTANGARWAMABOKO yemera Imana yo mu ijuru
Nuko binatuma byihuta hatajemo ngo twereka umukobwa, twereke umuhungu n’ibindi.......


text:
Ruhumuriza James [King James] yerekeje muri Amerika kuwa 10 Nzeri 2017, amarayo amezi akabakaba abiri agaruka ku Cyumweru, tariki 3 Ukuboza 2017.
Uyu muhanzi avuga ko yari yarajyanywe no gukorerayo amashusho ya zimwe mu ndirimbo azasohora kuri album ya gatandatu yise "Meze Neza".
King James wari umaze igihe atari mu Rwanda yashyize ahagaragara amashusho y’indirimbo yise "Hari Ukuntu" ikubiyemo inkuru y’uburyohe ku musore wihebeye umukobwa, agerageza kumutera imitoma no kumubwira icyo amutekerezaho.
Amajwi y’iyo ndirimbo yatunganyirijwe mu Rwanda na Made Beat, amashusho akorwaho na Cedru na Shax.
Mu kiganiro na IGIHE, King James yavuze ko "Hari Ukuntu" ari yo asohoye mbere ariko hakaba hari n’izindi ndirimbo zigera kuri esheshatu yakoreyeyo azagenda asohora, zose zivuga ku rukundo n’ibyiyumviro by’abakundana.
Yagize ati "Igitekerezo cyo gukora iyi ndirimbo aho cyaturutse ni mu kugenda mpuza n’izindi ndirimbo ziri kuri album. Ubutumwa buyiriho muri rusange ni indirimbo z’urukundo zikubiyemo uburyo umuntu ashobora kuba mu rukundo ariko hari ibyo yibaza ku mukunzi we. Urebye indirimbo ziriho nyinshi ni ibibazo umuntu ashobora kwibaza aramutse akunda umuntu. Ushobora kwibaza uti ’Ese aracyakunda umuntu bakundanaga mbere? Hariho ibintu nk’ibyo, iyo urebye ni ryo zingiro."
King James yavuze ko yahisemo kujya muri Amerika gukorerayo amashusho y’iyi ndirimbo n’izindi zigize album ye nshya kubera ko yifuzaga gukora ibintu bitandukanye n’ibyo yari amaze iminsi akora. Anavuga ko yanifuje kongera gukorana na Cedru nk’umuntu wamukoreye amashusho ya mbere akinjira mu muziki.
King James avuga ku modoka ya Lamborghini igaragara mu mashusho yashyize hanze, yagize ati "Byaraduhenze cyane ariko ibijyanye n’amafaranga byo ntabwo mbiva imuzi ariko icyari ngombwa ni uko nagombaga kugenda nkakora ikintu mbona gishya kandi cyazashimisha abafana banjye, kikanatuma bishimira ibyo nakoreye hariya. Nagerageje gukora ibintu nkurikije uko numvaga abantu bazabyakira."
King James avuga ko album ye ya gatandatu, "Meze Neza", itaruzura neza ariko akizeza ko izasohoka vuba iriho indirimbo zirimo "Hari Ukuntu" yabimburiye izindi, iyitwa "Uri Mwiza", "Ese Uracyamukunda" n’izindi, zose hamwe ni umunani.
King James watangiye kumenyekana mu 2006, ni umwe mu bahanzi bakomeye mu Rwanda babashije kwegukana igihembo cya Primus Guma Guma Super Star gihabwa ukunzwe mu gihugu buri mwaka.


text:
Dore ibyo kuzuka kwa Yesu byakoze ku buzima bwacu
Kuzuka kwa Yesu byagize umumaro mwinshi kuko kwaduhaye kugira ibyiringiro no kugira imbaraga nshya mu mibereho yacu ya buri munsi, muri uru rugendo turimo hano ku isi.
Abizeraga Imana ba mbere bahawe ubushobozi bwo kubaho ubuzima budasanzwe. Babagaho ubuzima bw’intangarugero kuko biringiraga kuzuka k’Umwami Yesu Kristo:
• Pawulo yabayeho ubuzima bwo kujya ahantu hose yigisha ubutumwa bwiza , icyo gihe cyose ntiyaburaga ibimutunga n’abantu babaga bari kumwe na we.
• Purisikila na Akwila ni abantu bamaranye igihe na Pawulo, bakorera Imana badatandukana. Bashakiraga hamwe ikibatunga, bagakorera ubwami bw’ijuru hamwe bakabera urugero abandi bakristo.
• Petero n’ubwo yihakanye Yesu gatatu ariko yabayeho yubaha Imana ,apfa azize kwizera uwo Mwami we.
Niba aba bantu baragize umuhate wo gukora ibyo bakoze kuko bari barabonye Umwami Yesu wazutse, bizeye ko yazutse mubapfuye nk’uko yari yarabivuze, ni yo mpamvu dukwiye kubaho ubuzima budasanzwe bwo kubana na Yesu kuko yazutse akaba ari muzima.
Ushaka kubaho ubuzima bwo guhesha Imana icyubahiro? Kuzuka kwa Yesu niko kubidushoboza. Iyi ni imwe mu mirongo ya bibiliya itubwira icyo kuzuka kwa Yesu kwakoze kuri twe:
2Abakorinto5:14-19
“Urukundo rwa Kristo ruraduhata, kuko twemejwe yuko nk’uko Umwe yapfiriye bose ari ko bose bapfuye, kandi yapfiriye bose kugira ngo abariho be gukomeza kubaho ku bwabo, ahubwo babeho ku bw’uwo wabapfiriye akanabazukira. Ni cyo gituma uhereye none tutazagira uwo dutekereza dukurikije amasekuruza, nubwo ari ko twatekerezaga Kristo, ariko noneho ntitukimutekereza dutyo. Umuntu wese iyo ari muri Kristo aba ari icyaremwe gishya, ibya kera biba bishize. Dore byose biba bihindutse bishya.
Ariko ibyo byose bituruka ku Mana yiyunze natwe ku bwa Kristo, ikaduha umurimo wo kuyunga n’abandi, kuko muri Kristo ari mo Imana yiyungiye n’abari mu isi ntiyaba ikibabaraho ibicumuro byabo, kandi noneho yatubikije ijambo ry’umwuzuro.”(2Abakorinto5:14-19)
Abaroma 8:11-17
“Ariko niba Umwuka w’Iyazuye Yesu aba muri mwe, Iyazuye Kristo Yesu izazura n’imibiri yanyu ipfa ku bw’Umwuka wayo uba muri mwe. Nuko rero bene Data, turi mu mwenda ariko si uwa kamere y’imibiri yacu ngo dukurikize ibyayo, kuko niba mukurikiza ibya kamere y’umubiri muzapfa, ariko nimwicisha Umwuka ingeso za kamere muzarama.
Abayoborwa n’Umwuka w’Imana bose ni bo bana b’Imana, kuko mutahawe umwuka w’ububata ubasubiza mu bwoba, ahubwo mwahawe umwuka ubahindura abana b’Imana, udutakisha uti “Aba, Data!” Umwuka w’Imana ubwe ahamanya n’umwuka wacu yuko turi abana b’Imana, kandi ubwo turi abana bayo turi n’abaragwa, ndetse turi abaragwa b’Imana turi abaraganwana Kristo niba tubabarana na we ngo duhanwe ubwiza na we.”
2Abakorinto5:21
“Kuko Utigeze kumenya icyaha Imana yamuhinduye kuba icyaha ku bwacu, kugira ngo muri we duhinduke gukiranuka kw’Imana.”
Kuzuka kwa Yesu kwaduhaye amahirwe yo kugera ku bwiza bw’Imana kuko muri we ariho Imana yiyungiye n’abari mu isi. Ntidukwiye gukerensa amaraso ye ahubwo dukwiye guhora dushima amahirwe twagize yo guhabwana ubwiza nawe.
Sophie @Agakiza.org


text:
Guhinga kuvoma no guteka, ntibyambujije kuba Guverineri - Mureshyankwano
Abenshi mu babyeyi b’iki gihe, bakunze kwinubira ko urubyiruko rw’ubu rudakozwa umurimo, rwumva ko rwakwicara rukagaburirwa rutakoze.
Ibi bigaragara cyane cyane kuri benshi mu rubyiruko rwiganjemo igitsina gore, aho usanga bashukishwa utuntu duto bagashorwa mu ngeso mbi zirimo n’ubusambanyi bagamije kuronka ibyo bagakoreye bakabona.
Nubwo usanga abenshi mu babyeyi batunga agatoki abana, hari bamwe bavuga ko bidakwiye kubarenganya, ngo kuko abana bakora ibyo batojwe n’ababyeyi n’ubwo hatajya haburamo abananirana bakigira ibyigomeke.
Hari n’abandi babyeyi bavuga ko Kwigira indakoreka no kudakunda umurimo ku bana, akenshi usanga baba babitewe n’ababyeyi.
Nsengiyumva Claudien w’i Muhanga, avuga ko akenshi abana batatojwe imirimo mu rugo bagaragarira ku mashuri bigaho, aho baba badashobora no gusukura ishuri bigamo, kandi ari bo bifitiye akamaro.
Agira ati “Uyu munsi ubwira umwana gusukura umusarane akoresha umunsi ku munsi, aho kubikora agahitamo guta ishuri. Nyamara tuzi neza ko twebwe mu gihe cyacu twasimburanaga mu kuhasukura.”
Yifuza ko amashuri yahagurukira gutoza abana imirimo cyane cyane gukora isuku, ngo kuko hari abatabitozwa n’ababyeyi wabasura ugasanga n’iwabo nta suku ihari.
Umubyeyi umwe utuye mu karere ka Gisagara ukora akazi k’ubumotari, akangurira ababyeyi kurera neza abana babo babatoza gukora, ngo kuko iyo bitabaye ibyo abana bavamo ibyigenge n’ibirara.
Ati” Umwana utamutoje gukora akura yumva azatungwa n’abandi. Iyo ababuze ariba, agakora mu mifuka, agatera za gatarina, ndetse bikanamuviramo kuba umunyarugomo.”
Akomeza agora ati “Namwe mwibaze nk’ababyeyi aho kuzindukira ku murimo bakorera ingo zabo, ugasanga bazindukira mu tubari umugabo n’umugore banywa basinda. Ubwo murumva abana babo bazavamo iki usibye abasinzi.”
Guverineri w’Intara y’Amajyepfo, Mureshyankwano Marie Rose, asaba abakiri batoya gukunda umurimo kuko gukora bitabuza imigisha.
Agira ati “Iwacu twiga mu mashuri yisumbuye twaravomaga, tugateka, tugahinga. Tukajya ku ishuri baduhishiye ibyo twahinze, kandi twagaruka tukongera tugahinga. Byatumye se ntaba Guverineri?”
Yungamo ati “Naho ab’iki gihe birirwa ku muhanda, kandi ngo arashaka terefone nziza da! Irari rikabakurura mu gushaka ibyiza bataruhiye.”
Asaba urubyiruko gukura amaboko mu mifuka rugakora, ariko agasaba n’ababyeyi gutoza abana imirimo kuko nibaba bakuru bazabibashimira.
Ibitekerezo ( 1 )
UBUNDI URURUBYIRUKO NKATWE ABABYEYI TUGIYE TUBATOZA IMIRIMO YOMURUGA BYABARINDA KUBA INZEREREZI ZOMUMUHANDA